Bunker Hill-eko ametsak\nJohn Fante idazle amerikarra ez da aski ezaguna gure artean, batez ere oraintsu arte ez dutelako gaztelerara itzuli. Orain azaltzen dizuegun zatia «Dreams from Bunker Hill» izeneko liburutik hartua da, eta liburu hori laster batean kaleratuko du La Primitiva Casa Barojak, Aintzane Ibartzabalen itzulpena dela medio. Esan azkenik liburu hori, kritikoen eritzian Fanteren onenetarikoa dela eta oraindik ez dugula gaztelerazko bertsio ezagutzen.\nAvalon Bulebarrera joan nintzen autoz eta hegoalderuntz Wilmingtoneraino. Ia ilunabarra zen zubi gainetik Terminal Island deritzon hareazko bankura igaro nintzenean. Euriak bidean zegoen hondarra garbitu zuen eta errepidean aurrera egin nuen kontserbategietatik kilometro t'erdira edo zegoen arrantzaleen herriskaraino. Sei etxe arrunt zeuden han, denak errenkan itsas adarrei begira ehun metro edo hondartzan behera. Etxe haietatik batek ere ez zirudien hartua zegoenik. Poliki poliki pasa nintzen haien aurretik. Etxe bakoitzak «alokatzeko» iragarkia zuen aurreko sarreran. Orduan argia ikusi nuen azkeneko etxean. Besteak bezalaxe, etxe hura ere berde ilunekoa zen eta euriak ederki bustitakoa. Argia ikusten zen irekia zegoen atetik. Stop bateraino iritsi eta euripean korrika joan nintzen atariraino.\nHamar minututan haietako etxe bat alokatu eta bertan ezarririk nengoen. Erdiko etxea zen, logela eta egongela batera, eta sukaldea eta bainugela. Hilean hogeitabost dolar. Kontuak azkar atera nituen eta ikusi nuen nahiko diru nuela han hamar urtetan bizitzeko ere. Tratua egin nuen.\nLekua paradisua zen, tartea Pazifikoaren Hegoaldea, Bora Bora. Itsasoa entzun nezakeen. Zurrumurru eginez zetorkidan, xoxoo esanez, beti marea behera izaten zenez gero, irla uhinurrategi batek babesten zuen. Gauak zoragarriak ziren. Ohe sare batean Velda van der Zeeren gogorapena nire gainetik zirrist eginez alde egiten sumatzen nuen. Egun gutxitan desagertu zen. Itsasoa entzun eta bihotza zuzpertzen zitzaidan. Batzuetan itsas-zakurren zaunkak entzuten nituen. Ate ondoan zutik jarri eta ur txikitan ikusten nituen, hiruzpalau animalia marea bare hartan jolasean, zaunka barrez arituko balira bezala. Hiria urruti zegoen. Idazteko ideiarik ez nuen bat ere. Burua hutsik nuen itsas bazter luze hura bezalaxe. Robinson Crusoe nintzen urrutiko munduan galdurik, pakean, aire egokia arnasartuz, itsasoko airea, gustagarria.\nEgunak argitu zuenean uretan oinutsik nenbilen, hondar bustian, kilometro t'erdi edo kontserbategietaruntz, langilez beterik zeudenak, gizon eta emakumez, txalupak hustu eta hustu, arrainak gatzatu eta uralitazko etxe handietan gordetzen zituztelarik. Gehienak japoniarrak eta mexikarrak ziren San Pedrotik etorriak. Bi jatetxe zeuden. Janaria ona zen eta merkea. Batzuetan kaiaren bukaeraraino joaten nintzen oinez, itsas ontziak lehorreratu eta txalupak itsas adarrean barrena San Pedrora joateko ateratzen ziren lekuraino. Hogeitabost ehuneko balio zuen bidaiak. Aberatsa sentitzen nintzen laurdeneko txanpona bota eta San Pedrora txalupan abiatzen nintzen bakoitzean. Bizikleta alokatu eta Palos Verdesko muinoetara egin nuen bidaia. Herriko liburutegia aurkitu nuen eta liburu zama handia hartu nuen gainean. Etxetxora itzuli eta sua piztu nuen egurrezko sukaldean eta epeltasunean eseri nintzen eta Dostoyevsky eta Flaubert eta Dickens eta jende ezagun guzti hori irakurri nuen. Ez nuen ezer behar. Nire bizitza otoitz hutsa zen, eskerrak ematea. Bakardadea aberasteko modua zen. Neure burua eramangarria zela ikusten nuen, amoremalea, ia ona. Batzuetan pentsatzen nuen zer gertatu ote zitzaion leku hartara iritsitako idazleari. Zerbait idatzi eta alde egin al nuen handik? Idazmakina ukitu eta burnitxoen ihardunari begira geratu nintzaion. Beste bizitza zen hura. Ez nintzen inoiz han egon. Ez nuen inoiz alde egingo.\nEtxekoandrea emakume japoniarra zen. Haurdun zegoen. Ibilera dotorea zuen, pauso txikiak, oso isila, ilean txirikordak zituelarik. Hark erakutsi zidan burua makurtzen. Beti burua makurtzen aritzen ginen. Batzuetan hondartzan ibiltzen ginen. Geratu, eskuak gurutzatu eta burua makurtzen genuen. Orduan hark bere bidea hartzen zuen eta nik neurea. Egun batean balantzaka ari zen txalupa bat aurkitu nuen itsas bazterrean. Sartu eta arraun egin nuen, gaizki ordea, arraunak ezin bait nituen behar bezala erabili. Baina ikasi nuen nola egin behar zen, eta batela itsas-adarraren beste alderaino eraman nuen, San Pedro aldeko arkaitzetaraino. Arrantzarako tresnak eta beita erosi nituen, eta arraun egin nuen ehun metro edo etxetik haruntz eta korbina eta berdela harrapatu nuen, eta halibut bat. Etxera eraman eta jateko prestatu nituen, eta nazkagarri zeuden, eta bota egin nituen hondarretara, eta itsas txori begiraleak gainera oldartu eta eraman egin zituzten. Egun batean esan nuen zerbait idatzi behar dut. Eskutitz bat idatzi nion amari, baina ezin nion data jarri. Denbora ez nuen gogoan. Emakume japoniarrarengana joan nintzen eta data galdetu nion.\n«Urtarrilak lau», esan zuen.\nIrribarre egin nuen. Bi hilebete igaro nituen bertan, eta bi aste baino gehiago ez nuen uste izan zirenik.\nArratsalde batean lo kuluxka egiten ari nintzelarik, auto baten hotsa entzun nuen kanpoan. Ateraino joan eta goikoa irekita zuen Marmor auto gorri luzea ikusi nuen aldameneko etxean geratu zela. Autoak erregeen ezaugarria zuen margoturik aurreko aldean —koroa bat eta bi lehoi makurturik zeudenak gorri eta urre kolorekoak. Azpian hitz hauek zituen: Sardiniako Dukea. Autoko gidariak motorea gelditu zuen eta autotik atera zen. Txikia eta indartsua zen, eta ilea beltza eta motz-motza zuen. Hain gihartsua zen ezen gomazkoa bait zirudien, besoek urbide gorriak ziruditen, hankak hain lodiak ezen tarte bat behar bait zuten erdian. Ikusi ninduen eta irribarre egin zidan.\n«Nola zaude?» galdegin zuen.\n«Nola, ongi. Eta zu?»\n«Ondo esan beharko. Hemen bizi?»\n«Gu bizilagunak». Niregana etorri eta eskua eman zidan. Buruarekin keinu egin nion Marmor autoari.\n«Sardiniako Dukea, zer da hori?»\n«Sardiniako printzearen semea naiz. Hura ere munduko txapelduna».\n«Zu pisu jasotzailea?»\n«Burrukalaria. Munduko txapelduna. Ariketak egitera nator».\nAutoaren atzekaldean loturik zuen gurdiraino joan zen. Bi gurpilezko ibilgailua zen gurpiletan burni ikaragarriak zituena, gurdi handi bat. Ibilgailuaren barrua ariketa fisikoak egiteko (koltxonetaz) beterik zegoen, pisuak jasotzeko tresnez, eta kirola egiteko osagarriez. Gurditik gauzak ateratzen hasi zen.\n«Zu nor?» galdegin zuen.\nEsan egin nion.\nIrribarre egin zuen. «Ongi dago hori».\nTarte batean gurditik gauzak ateratzen zituen bitartean begira aritu nintzaion. Gero etxera sartu nintzen. Asteak ziren idazmakinaren aurrean eseritzen ez nintzela. Amari karta bat idazten hasi nintzaion. Handik pixka batera begirada zorrotz batek lepoaren atzekaldea zulatzen zidala nabaritu nuen. Atzera begiratu nuen. Dukea ate ondoan zegoen niri begira.\n«Sartu», esan nion.\nSartu eta gela arretaz begiratu zuen, hormak, harraska, eta azkenik idazmakina.\n«Idatzi gehiago», esan zuen keinuka. «Ez gelditu».\nNire parean eseri zen kartari begira eta karta zizti-zazta idazten hasi nintzen.\n«Zer idazten?» galdegin zuen.\n«Istorioak. Filmeak. Batzuetan poesia».\nBarre egin nuen. «Noski. Diru pila».\nHortzak pixka bat erakutsiz irribarre egin zuen zalantzan balego bezala eta zutik jarri zen. «Ni banoa orain. Kanpoan lan egiteko ordua».\nOrduerdi beranduago gurdiaren gurpilak kolok egiten eta danbatekoka entzun nituen Sardiniako Dukea gurdi hutsa hondartzan barrena bultzaka ari zelarik. Borrokako galtzerdiak zeramatzan eta oinutsik zegoen, gerritik lokarri batez loturik zegoen gurdiaren krokagailu batera eta beste lokarri batek kopeta gurdiaren aurrekaldera lotzen zion. Gurdia indar handirik egin gabe bultzatzen zuen, gurpil handiek hondar leunean karrak egiten zutelarik. Metro batzuk egin ondoren pala hartu eta ibilgailua hondarrez betetzen hasi zen. Etxetik atera eta begira geratu nintzaion. Izerdia ateratzen zitzaion bizkarretik eta lepotik behera. Haserre bizian lan egiten zuen.\n«Zertan ari zara?» galdegin nion.\n«Kanpoko lana», arnasartu zuen, pala hartu eta lanari ekiten ziolarik.\nDenbora gehiegi igaro gabe gurdia beterik zuen. Pala hondar zamaren gainera bota, lokarriak gerri inguruan ongi estutu, kopeta inguruan zuena ongi jarri, marmarka zerbait esan eta tiraka hasi zen. Gurpilak hondarretan sartzen ziren, baina gero ez zuen aurrera egiten. Indarra egiten zuen, baina oinek ez zioten ongi erantzuten, erori egin zen, indarra egiten zuen eta berriz ahaleginak egiten zituen. Erruki nintzaion. Jauzi egin nuen hari laguntzera joateko, bizkarra gurdiaren atzekaldearen kontra jarri eta bultza egiteko astinduak ematen nituen. Hasi zen mugitzen. Dukeak atzera begiratu zuen zor eta lor eta ni ikusi ninduen han. Haserre bizian, besazpitik heldu eta hondarretara bota ninduen airean. Atzekaldera erori nintzen danba lurraren kontra, arnasa moztu ere egin zitzaidalarik.\n«Ez», esan zuen, ukabila astintzen zuelarik. «Alde. Ni prestatzen ari naiz».\nHan eseri nintzen arnas estuka, lanari berriz nola ekiten zion eta ahaleginetan ari zela berriz ikusten nuelarik. Sardiniako Dukea! Burutik egina egon behar zuen. Beste aldera begiratu eta etxera joan nintzen. Ordubete beranduago atarira atera nintzen eta han ikusi nuen hondartzan urrutian. Nekez mugitzen zela iruditu zitzaidan, urrutian dabilen dortoka balitz bezala. Bi ordu igaro ziren gurdia etxeraino arrastaka eraman zuenerako. Gorputza izerdiz blai zuen. Hondarra izerdiari eransten zitzaion, eta lantzurdea? gainean zuela eta leher eginik zetorrela zirudien. Ikusi nuen ur bazterrera lasterka bizian zihoala, orduan jauzi egin zuen amildegira. Uretan jolasean ari zen arrain txiki potolo baten modura. Gaua zen handik atera eta etxeko atarira iritsi zenerako. Lehortzen ari zela ikusi nuen.\n«Gustatzen spaghetti?» galdegin zuen.\nHurrengo egunean idazmakinan ari nintzela entzun zuen eta berriz sartu zen. Han eseri zen burnitxoei nola eragiten nien begira.\n«Zer idazten orain?»\n«Zenbat poesia baten truke?»\nBegiratu egin nion. Ez zitzaidan gehiegi gustatzen. Aurreko egunean nolanahi erabili ninduen. Eta bere irribarre harro hura, eta handi nahien izen hura. Ergela zen eta hartaz baliatuko nintzen.\n«Hamar dolar», esan nuen. «Hamar dolar hamar lerrogatik. Zertaz nahi duzu idaztea?»\n«Nik andrea dut Lompocen. Poesia gustatzen».\n«Maitasuna?» esan nuen.\nIdazmakinari begira jarri, neure burua poesiarako jarreran murgildu eta zizti-zazta hasi nintzen.\nOi Hebrida Berrietako maitale:\nEskaidazu zure konfidantzari inoiz nik hutsik ez egitea.\nMaitasuna zeru galduen loratze erdian ahapaldi bat da.\nEmazkidazu amets sakabanatuen zoriona eta txarra.\nBihotzak fin de siècle bat desiratzen du,\nErasoaldietako egunen ikuspegi hura.\nArren?, oi amodioa! Begira hesi-babes horiei!\nIhes egiten du gaizkileak, barkamena maitasunari besterik ez eman,\nEta maitasuna lasaitasunez asebete denean\nSinistu nire bihotzean dagoena.\nEztarria garbitu eta Dukeari irakurri nion.\n«Oso neska ederra da», esan zuen. «Nik hartu. Eman lapitza».\nLapitza eman nion. Poesiaren papera zabaldu eta sinatu egin zuen azken lerroaren azpian. Irakur zitekeen: «Mario, Sardiniako Dukea».\n«Zuk duzu karta azala?» galdegin zuen.\nMahaietik bat atera eta idazmakinan sartu nuen.\n«Bidali Jenny Palladinori, 121 Celery Ibilbidea, Lompoc».\nIdatzi nuen eta alde egin zuen.\nAfalorduan spaghetti zuri egosiz betetako ontzi bat zekarrela itzuli zen. Sardexkan pasta bildu eta ahoan sartu nuen. Baratxuri, tipula eta pipermin beroa zuen saltsa nazkagarria zen. Ezin nuen inolaz ere irentsi. Ardoaren bila atera nintzen korrika. Dukeak barre egin zuen.\n«Indartu egiten du», esan zuen, «gizondu».\nBaina ezin nuen jan. Platera hartu zidan eta poliki poliki jan zuen dena, azkeneko ale zuria bukatu arte. Ardoa edalontzietara bota nuen, eta zigarroa piztu.\n«Zer iruditzen zaizu poesia gehiago idaztea?»\nSoinak altxatu zituen. «Geste bat —agian».\nIdazmakinaren aurrean eseri eta indarrik egin gabe idatzi nituen hamar lerro. Dukea besoak uztarturik begira zegoen.\n«Entzun nahi duzu?» galdegin nuen.\n«Noski —nik entzungo dut».\nNik irakurri egin nuen:\nOi gaueko danbolinak, itsaso iluna gurutzatzen dutenak,\nTxori mutuak zure gurpil busti gazien gainean doaz.\nIndarrak lurrera jeisten ditu hodeiak,\nGurpilen arrastoen bila.\nItsastxoriak garrasika, arrainak saltoka, ilargia azaltzen da.\nNon dira haurrak?\nZer gertatu zaie haurrei?\nNire maitea joan egin da haurrekin batera\nTxalupa ilun batek hodeiertza igarotzen du.\nZer gertatu da hemen?\nDukeak poema nire eskutatik hartu eta ezpaina zimurtu zuen zalantzan balego bezala.\n«Ez zaizu gustatzen?» galdegin nuen.\n«Zazpi dolar emango».\nPoema eskutik kendu nion. «Ez dago traturik. Poema oso ona da. Onenetakoa. Ez ziririk sartu gero. Ez bazaizu gustatzen, esan ezazu».\nHasperen egin zuen. «Sartu postontzian». Karta azalean esan nahi zuen.\nPoltsikotik bilete sorta bat atera zuen eta hamarreko bat askatu zuen. Eskerrak eman nizkion eta gorde egin nuen. Idazmakinera itzultzean esan nuen:\n«Orain opari bat egingo dizut, Duke. Zerbait benetan gustatuko zaizuna». Idazten hasi nintzen Rupert Brooken nire soneto gustokoena, The Hill:\nArnasa hartu ezinik, muino airetsu gainean etzan ginen,\nEguzkitan barrez, eta belar maitagarria musukatuz.\nZuk esan zenuen, «Igaro ditugu aintza eta extasia;\nHaizea, eguzkia eta lurra geratzen dira, txoriek oraindik abesten dute,\nZahartzean, zahartzean...» «Eta hiltzean\nGurea den guztia bukatuko da; eta bizitza erre\nBeste maitale, beste ezpainetan», esan nuen,\n«Neure bihotzeko bihotza, orain dugu gure zerua, irabazia dugu!»\n«Lurreko onenak gara, bere ikasgaia hemen ikasten dugunak.\nBizitza gure nigarra da. Fedea gorde dugu!» esan genuen,\n«Beheruntz joango gara gogogabeko urratsak emanez\nLarrosaz koroiaturik iluntasunera...» Harro ginen,\nEta barre egin genuen, horrelako egitazko gauza ausartak esateko genituelako.\nEta orduan zuk bapatean nigar egin, eta joan egin zinen.\nIrakurtzen bukatu nuenean, ahoa zimurturik zuen haserre xamar, eta papera kendu zidan eskutik, ongi aztertu, begiratu eta eskuan pixka bat zimurtu zuelarik.\n«Zikina!» garrasi egin zuen eta papera hartu, bie bie egin eta lurrera bota zuen. Gizon txikia zen, baina oin gainetan zutik jartzean dortoka itzel baten neurria hartzen zuen. Bapatean eskuak besazpietan jarri zizkidan, sapaiaruntz altxa eta gogor astindu ninduen. Aurpegi zurbila eta begi ilunak sutan zituelarik niri begira ikusi nuen.\n«Inork ez dio Sardiniako Dukeari adarra jotzen. Capeesh?» Hatzaparrak zabaldu zituen eta aulki gainera zapla erori nintzen. Irtetzera zihoanean, pilota zimurtua topatu zuen lurrean. Ostikada gogorra eman zion eta kanpora joan zen.\nEgunero Dukeak hondarrez betetako gurdia kilometro t'erdi edo tiraka eramaten zuen hondartzan barrena kontserbategietaraino eta berriz itzultzen zen. Arratsalde batez denbora neurtu nion. Bi ordu behar izan zituen. Beti modu berean etortzen zen neka neka eginik, eta hondar gainera ahozpez bete betean erortzen zen. Adiskidetu gintezen nahi nuen. Irribarre egin nuen, esan nuen «kaixo», baina artean haserre zegoen, baina arratsalde batean, izerdia zeriola, esan zidan:\n«Bihar borroka. Olympic aretoan. Zu etorri». Asaldaturik nengoen ezer esateko, baina masail hezurretik heldu zidan. «Bihar! Ulertu?»\nBurua mugitu nuen. «Norekin borroka, Duke?»\n«Animal», esan zuen. «Richard Lionhearten izena da».\n«Ona da. Baina nik hilko».\nBaldar xamar joan zen uretara eta jauzi egin zuen mazopa bat bezain pozik. Ez nuen lehiaketara joan nahi. Zenbat eta gehiago pentsatu gehiago gorrotatzen nuen, baina bazen handik ateratzeko modu errez bat. Autoan sartu eta Wilmingtonera joango nintzen filme bat ikustera. Ur tantak isurtzen zituelarik atera zen uretatik eta etxeko atarian lehortu zen.\n«Bihar nire autoa hartuko», esan zuen. «Seietan aterako. Egon prest». Bere etxean sartu zen.\nEz nuen ezer jakin nahi bere borroka madarikatu hartaz, eta ez joatea erabaki nuen. Egun osoa eseri eta ez joateko erabakia indartzen igaro nuen, eta oheratzeko ordurako neure burua hain kontrako jarrera zoroan jarri nuen ezin nuela loak hartu. Gau osoan alde batera eta bestera jira biraka aritu nintzen. Goizeko ordubietan ezin nuen hura gehiago jasan eta jeiki eta ixil ixilik jantzi egin nintzen. Hankapuntetan ateraino joan eta kanpora atera nintzen, kontuz sarezko ateak zaratarik egin ez zezan. Soinurik atera gabe autoraino hurbildu, sartu eta bolante atzean eseri nintzen. Autoa martxan jartzeko giltzari eragin nionean esku batek lepotik heldu zidan. Han zegoen Dukea.\n«Hora joan?» galdegin zuen.\n«Goxoki bila», esan nuen berehalako batean.\n«Beranduegi goxokientzat», esan zuen. «Joan ohera».\nAutotik atera eta etxera itzuli nintzen. Atzetik etorri zitzaidan nekatzen ez den polizia baten antzera. Kolpe bat eman eta atea danba itxi eta giltzatu egin nuen. Neure onetik hain aterata nengoen hura egin nahi nuela. Aurreko atea zabal zabal jarri eta garrasika esan nion:\n«Izorrai, ergel alena! Zure erraiak gorrotatzen ditut! Ez naiz bihar joango zure borroka horretara —ezta zure buru hori txikiturik ikusteko ere! Kaka zaharra zara! Gezurra eta zikina besterik ez zara! Badakizu nolako ergela zaren? Bada, hain ergela zara Rupert Brookeren poemarik ere ez zaizula gustatzen. Ziria sartu dizut, babalorea. Brooke garbi garbia, eta ez zaizu gustatu!»\nAtea danba itxi eta giltzatu egin nuen, eta ohera joan nintzen.\nHurrengo egunean eserita aurkitu nuen nire etxe aurreko atarian. Begi damutuak zituelarik begiratzen zidan.\n«Zu eroa?» galdegin zuen.\n«Zu nire laguna zara. Nire gustokoa zara».\n«Zu nirea ere bai».\n«Bakarrik noa borrokatzera».\n«Hain garrantzizkoa al da?»\n«Jarraitzaileek ez naute maite. Norbait behar dut nire bazterrean».\nArnasa hartu nuen. «Konforme, Duke. Zurekin joango naiz».\nNiregana etorri eta eskua lepoko atzekaldean jarri zidan eta era atseginean astindu ninduen. «Grazie», irribarre egin zuen.\nEgunkariek zioten ostegun gau hartako borroka lehiaketek bost mila pertsona erakarri zituztela. Sardiniako Dukea zuzen zegoen —bertako guztiek nik ezik gorrotatzen zuten. Aparkalekuan autotik atera eta Olympic Aretoruntz abiatu ginen une beretik, gero eta ikuslego aurkakoagoa inguratu zitzaion. Mexikarrak, beltzak, eta gringoak ziren, traba egin, gauzak bota, eta izen lizunak esaten zizkiotelarik. Bere aldamenean nindoan eta gorrotoaren olatuak lehertzen sentitu nituen.\nBorrokalarientzat berezia zen alboko ate batetik sartzen ari ginenean, gizon beltz ikaragarri bat azaldu zitzaigun aurrean eta limoi tarta bat bota zuen airean Dukearen aurpegiaren kontra. Honek ez zuen Dukea batere lotsatu. Aitzitik terrier baten moduan eraso egin zion, gizon beltzaren oinen inguruan goraize giltza egin eta lurrera bota zuelarik. Orduan Dukea bere gainean eseri eta aurpegian zuen limoi tarta gizon beltzaren aurpegiaren kontra ikurtzi zuen. Une berean ikuslegoko talde bat zalapartaka hasi zen eta bi gizonak astindu zituen. Polizia iritsi zen, eta Dukea handik aldageletara atera zuten. Dukea indartsu zegoen orain, borrokatzeko indarrez gainezka, Richard Lionhearten aurka borrokatzeko prest.\nBorroka hasteko garaian nire gladiadorearen atzetik joan nintzen hareetara, eserlekuetatik kuadrilateraino. Berak pizten zuen gorroto giroa hezurretan barrena sartzen zitzaidan. Ezin nuen ulertu ikuslegoak modu hartan gorrotatzea. Hala ere, ez zuen iseka hain nabarmena egiteko beharrik, edo atzera begira jarrita hain keinu lizunak egitekorik. Emakume batek eserlekutik jauzi egin eta txistua bota zion. Atezain batzuk kuadrilateroko beheko aldean bildu ziren eta babesa eman zioten bertara igotzeko. Batetik bestera zebilen, ukabilei eraginez, ikuslegoa gorrotoz garrasika ari zen eta beste zikinkeria pila bota ziaten. Epailea koadrilateroan sartu eta eseritzeko eskatu zion. Dukeak hala egin zuen, eta eszena isildu egin zen.\nUne bat edo beste igaro ondoren ongietorria emateko orroea atera zen ikuslegoaren eztarrietatik. Txistuak eta gorak izan ziren Richard Lionheart atera zenean. Albornoza zuria zuen jantzita. Zapatak urdin argiak zituen, eta ongi orraztutako ile hori ederra sorbaldan behera zuen zintzilik. Oso dotorea zen eta jendeak miresten zuen. Albornoza 61 or. zuria kendu eta praka motz urdin ilunak agerian utzi zituen. Alde batekoak eta bestekoak haunditasunez agurtzen zituen burua makurtuz. Orduan, harro xamar, belauniko jarri zen kuadrilatero erdian, zinatu egin zen, burua makurtu, begiak itxi, eta errezatu egin zuen. Halako batean Dukeak bazterretik jauzi egin eta ostikada eman zion bi oinekin, Richard Lionheart lurreko olana gainera bete betean bota zuelarik. Ikuslegoak lehoi talde bat ematen zuen. Gauzak airean zebiltzan —alegia, aulkiak eta botilak, frutak eta tomateak, eta orduan ulertu nuen zergatik gorrotatzen zuten gizon hura. Etsaia zuten.\nDrama garbi ikus zitekeen. Dukeak ezingo zuen kuadrilatero honetan irabazi. Astindu handia emango zion, deabrua zenez gero, baina Richard Lionheartek, garbitasunez bedeinkatua zenak, azkenean menperatu egingo zuen. Horixe zen jendeak ikusi nahi zuena eta horretarako ordaindu zuen dirua.


Egunkaria aurrera » Azken hitza\nXabier Lekuona (‘Egunkaria’-ko langile ohia). (Oroiminak, Berria).\nIritsi omen da epaiketa eguna. Bai. Auzitegi Nazionaleko epaiketa gaur hasiko da, bost auzipetuen kontrakoa. Akusatzaileen izen-abizenak: AVT eta Dignidad y Justicia, hau da, mendeku gosez eta amorruz bizi diren bi elkarte. Ageriko akusatzaileak dira horiek. Ustezko akusatzaileak. Hor nonbait, sator zuloetan, ezkutuan, zelatan, beste batzuk daude. Hor Guardia Zibila dago, hor Estatuaren zati bat dago, iluna, beltza, beldurgarria. Boteretsua. Horrek kondenatu zuen heriotzara Egunkaria, horrek torturatu zuen, horrek akusatzen du orain.\nZoritxarrez, hala ere, eta egiari zor, Egunkaria-ren kontrako epaiketa lehenago hasia zen. Ez Madrilen, Euskal Herrian bertan baizik. Gutxi batzuengandik bada ere, sortu aurretik jaso zuen egurra. Eta jaio berritan gehiago. Bazka, Guardia Zibila eta Auzitegi Nazionaleko epaile batzuk agindupean dituen Estatuaren zati horrentzat. Eta itxi eta gero, egurra jasotzen jarraitu zuen: «Errautsak zimentarri» gogoratzen dut nik, iltzatuta daukat oraindik, atzean, bizkarrean. Fenix hegaztia gogoratzen dut, putre luma dotorez, inguruan, jiraka, aukera txikienaren zain. Garai hartako ekidistantzia ere nolatan ahaztu.\nBaina atzoko kontuak dira horiek. Gaur bost lagun epaituko dituzte. Joxemi Zumalabe bizirik balego, seigarrena. Auskalo zer egingo zuketen Martin Ugalde zenarekin. Denak ETAkoak, noski. Ez dakidana da zergatik ez dituzten Egunkaria-ko akzionistak epaitzen, publizitatea egiten zuten erakundeak, gure elkarrizketak onartzen zituzten politikariak, bertako langile guztiak. Delitu bera egin genuen denok. Eraginkorra da gero eskarmentuaren legea!\nBaina bai. Beste epaiketa bat Auzitegi Nazionalean, guztiz politikoa. Oraingoan bost lagun mehatxupean. Etorkizun pertsonala dilindan. Euskalgintzako militantearen patua. Urduritasuna, larritasuna, inpotentzia. Libre behar dute irten, libre izateko defendatuko dute euren burua, baina epaiketaren azken egunean aukera ezin hobea izango dute, azken hitza hartuta, zergatik epaitu dituzten azaltzeko, zergatik dugun beharrezkoa euskarazko prentsa azaltzeko, zergatik bizi nahi dugun euskaraz, euskaraz bizitzeko eskubidea dugula jakinarazteko. Larunbatean, Bilbo lehertuko dugun milaka eta milaka euskaldun ordezkatuak sentituko gara, trantze kaskarrean diren bost lagunongan ordezkatuak sentituko gara. Herri baten ahotsa izango dira epaiketa itsusi horretan.\nGaur hasiko da zorigaiztoko epaiketa. Ez dakigu noiz eta nola amaituko den. Eskatzen hasita, Olentzerori eskatuko diot –Egin egunkariko arduradun eta kazetari presoek beharko luketen gisa berean- Euskal Herrira libre ekartzeko bost lagunak. Etxera. Lanera.\n« Egañaren agurrekoa BECen Euskalgintzak eta beste hainbatek babesa agertu die auzipetuei Madrilgo joan-etorrian »


Erakusketa eta bertso-saio berezia izango da Arraunetxen: «Orainmenean» - Orioko Udala\nErakusketa eta bertso-saio berezia izango da Arraunetxen: «Orainmenean»\nDatorren martxoaren 5ean, ostiralarekin, erakusketa eta bertso-saio berezia izango da Orioko Arraunetxen, 19:00etan hasita.\nEmanaldirako sarrerak aldez aurretik hartu behar dira, 5 euro ordainduta. Aforo-mugak direla-eta, 70 sarrera daude saltzeko eta astelehen arratsaldetik aurrera erosi ahal izango dira kultur etxean. Pertsona bakoitzak bi sarrera erosi ditzake, gehienez.\n«Orainmenean», bertsolaritzaren genealogia feminista bat\nTxakur Gorriak Sormen Kolektiboak eta Lanku Kultur Zerbitzuak elkarlanean antolatu dute «Orainmenean» izeneko ikuskizuna. «Orainmenean» bertsolaritzaren genealogia feminista posible bat da, iraganaren eta orainaren arteko bidaia, historiak ezkutatu dituen emakumezko bertsolariak ezagutarazteko eta egungo emakume bertsolariei aukera emateko. «Hasieratik esan dugu hutsune baten kronika egiten ari ginela eta hutsune horiek ere nabarmentzen saiatu gara», diote Txakur Gorriakeko kideek. Ekitaldia, halaber, ilustrazioen erakusketarekin osatuko da. «Ilustrazioek giro bat edo paisaia bat sortzen lagunduko digute».\nEkitaldiak eta erakusketak bi helburu dituzte. Bata, iraganarekin lotuta dago: historikoki existitu ziren arren ahanzturak irentsi zituen emakume bertsolariak erreskatatu eta ezagutaraztea. Bestea, aldiz, orainarekin lotuta dag: garai bateko andre bertsolari horiek abiapuntutzat hartuta, gaur egungo emakume bertsolariei elkarrekin kantatzeko eta esperimentatzeko gune berriak eskaintzea. «Orainmenean» zubi moduko bat da, iragana eta oraina lotzen dituena.\nOrioko saioan Uxue Alberdi, Ane Peñagarikano eta Nerea Elustondo bertsolariak arituko dira. Gai-jartzailea Amaia Agirre izango da.


Urtarrilaren 4ko Batzar Nagusian bide komunalak defendatzea eskatu dugu (09-12-31) – AROZTEGIA… eta gero zer?\n2010-01-05 admin Berriak 0\nUrtarrilan 4an eginen den Baztango Batzar Nagusian bere 16 eta 17. puntuetan komunalen defentsarako aukera izanen dute herrien ordezkariek, Aroztegia… eta gero zer? Plataformak jakinarazi duenez.\n2002an Aroztegiako nagusia zen enpresak bideak bereganatu zituelarik Batzar Nagusiak komunala babestu zuen aho batez; hale ere, eremuaren jabe den enpresak (lehenagokoak eta oraingokoa) behin eta berriz saiatu dira bideak bereganatzen Udalaren laguntzarekin, beti ere Plataformaren idatziaren arabera.\nLekarozko herriak 7 urte hauetan Batzarreen bidez, hala nola herritarrak banaka bide komunalen defentsan aritu direla jakinarazi du Aroztegia… eta gero zer? Plataformak: bi aldiz alegazioak aurkeztu dizkiote bidegabeko jabekuntzarri, eta bederatzi Batzar Nagusi izan dira gaiari buruz. Bailarako bertze herrietako alkate jurado batzuek ere bai, bide komunalen alde agertu dira denbora honetan, adibidez 2005eko Batzar Nagusiak, aho batez ere, finkaren deslindea egitea adostu zuen jakiteko zenbat bide publikoak dauden, baina Udalak ez du akordioa bete.\nPlataformatik bide komunalen defentsarako deia luzatu nahi diete udal eta herrietako ordezkariei urtarrilan 4an, 11:30etan izanen den Batzar Nagusian tinko eta garbi agertzeko komunalaren babesean, zazpi urte pasa ondotik oraindik arriskuan segitzen dutelako; halaber, egin gabe dagoen deslindea epe zehatz batean gauzatzeko eta hori egin arte Aroztegiari buruz deus ez erabakitzeako.


Guztira 112 emaitza\nSENER 50 urte aeronautika lantzen\n2017-4-3 - Zientzia-irratia\nzer dagoen erakusgai han. SENER 50 urte aeronautika lantzen - Zientzia.eus SENER 50 urte aeronautika lantzen SENER\n2019-1-3 - Artikuluak\n, Aitziber - Elhuyar Zientzia Iturria: Elhuyar aldizkaria Aeronautika Ultima Thule gorputz binario bat dela\nAeronautika arina (I)\n2007-9-19 - Zientzia-irratia\nLurra utzi, eta airera goaz. Eta, horretarako, ez dugu hegazkin handi eta astunik hartuko, hegazkin txiki eta arinen alde egingo dugu. Izan ere, aeronautika arin horretaz hitz egingo dugu.\n, hegazkin txiki eta arinen alde egingo dugu. Izan ere, aeronautika arin horretaz hitz egingo dugu\nAeronautika arina (eta II)\n2015-11-10 - Artikuluak\nIndustriarentzat 3D inprimaketa bidezko fabrikazioa eta doitasunezko mekanizazioa konbinatzen dituen inprimagailua aurkeztu dute Ibarmiak, EHUk eta Tecnaliak. Hain zuzen, elkarlanean aritu dira inprimagailua garatzeko, ezaugarri horiek dituen lehena Espainian. ADD+PROCESS izena du makinak, eta, garatzaileen hitzetan, industria goitik behera ald...\n, aeronautika, olio eta gasa eta makina-erremintaren sektoreetan balio handia duten piezak konpondu\n, Madrilera: “Besterik gabe Aeronautikako Fakultatera joan, eta klase batzuetara sartu nintzen, entzutera\nBoeingen azkeneko hegazkina\n2008-4-24 - Artikuluak\nPentagonoak defentsarako proiektu aurreratuak ikertzeko duen agentziarentzat (DARPA) egingo duen hegazkin berriak zer itxura izango duen eman du ezagutzera Boeing hegazkin-enpresak.\nhegazkina - Zientzia.eus Boeingen azkeneko hegazkina Aeronautika Pentagonoak defentsarako proiektu\n2010-2-24 - Zientzia tb\n, aeronautikan- dituen erronkak aztertzeko mintegia antolatu du BCAM Matematika Aplikatuko Euskal Zentroak


Split (2017ko filma) - Wikipedia, entziklopedia askea.\nSplit (2017ko filma)\nLyne Renée (en)\n[[Kategoria:Lyne Renée (en) antzeztutako filmak]]\nFiladelfia eta Philadelphia Zoo (en)\n←Unbreakable Split (2017ko filma) →Glass\nSplit (euskaraz Banaketa) 2017ko M. Night Shyamalan indiar-estatubatuar zuzendari, ekoizle eta gidoigileak zuzendu, ekoitzi eta idatzitako beldurrezko film bat da. James McAvoy, Anya Taylor-Joy eta Betty Buckley aktoreek antzeztu zuten.\n2019an Glass izeneko jarraipena izan zuen, aldi berean 2000ko Unbreakable filmaren jarraipena dena. Hirurek Eastrail 177 Trilogy deituriko trilogia osatzen dute.\nKevin (James McAvoy) trauma bitxi bat duen gizaseme xelebre bat da: bere barnean hurrenez-hurren agertzen diren 23 nortasun edo izaera ezberdin ditu, ondorioz, aldi batez garbitasunarekin obsesionatua egon litekeen artean, beste batean emakumea dela uste du, eta handik segundu gutxira 9 urteko mutiko bat bailitzan bezala jokatzen hasi.\nUrtebetetze festa baten ostean, Kevinek hiru neska gazte bahitu eta inongo irtenbiderik gabe giltzaperatuko ditu: Claire (Haley Lu Richardson), Marcia (Jessica Sula) eta Casey gatazkatsua (Anya Taylor-Joy). Bertatik iges egiteko asmoz, hiru neskek Kwvinen nortasunetako bati aske utz ditzan konbentzitu beharko dute, baina halako batean, Kevinek naturazgindiko indar eta ahalmen fisikoak dituen 24. nortasun giza haragijale izugarri bat ere baduela ohartuko dira: "Piztia" delakoa.\nJames McAvoy: Kevin, 24 nortasun ezberdin, tartean "Dennis", "Patricia" eta "Piztia". Nortasun multzo osoak "Horda" izena jasotzen du. Nortasun horietako batzuk xaloak eta kaltegabeak dira, bain beste batzuk bitxiak eta oso arriskutsuak ere izan litezke, bereziki "Piztia"\nBetty Buckley: Karen Fletcher doktorea\nBrad William Henke: John , Caseyren osaba\nSebastian Arcelus: Cooke jauna, Caseyren aita\nNeal Huff: Benoit jauna, Clairen aita\nLyne Renée: Moderatzaile akademikoa\nM. Night Shyamalan: Zooko langilea\nSplit filmaren iragarkia ikusgai. Youtube.com (Ingelesez)\nWengune ofiziala (Ingelesez)\nJessica Sulak antzeztutako filmak\nHaley Lu Richardsonek antzeztutako filmak\nKim Directorrek antzeztutako filmak\nOrriaren azken aldaketa: 1 abendua 2021, 12:19.


Butano-bonboiaren prezioa 36 zentimo jaitsi da gaur | Consumer\nButano-bonboiaren prezioa 36 zentimo jaitsi da gaur\n12,13 eurotik 11,77ra pasatu da,% 2,97 gutxiago\nButano-bonbaren kostua %2,97 jaitsi da gaurtik aurrera, abenduaren 31ra arte indarrean egongo diren prezio berrien arabera, hiru hilean behin berrikusten baita.\nIndustria, Turismo eta Merkataritza Ministerioak jakinarazi zuenez, butano-bonbona jendeari saltzeko gehieneko prezioa 11,77 eurokoa da, hau da, orain arte baino 36 zentimo gutxiago.\nIndustriaren arabera, formula automatikoa osatzen duten hiru faktore nagusiak aldatu egiten dira nazioarteko merkatuetan, eta, horren ondorioz, bonboiaren kostua murriztu egiten da; izan ere, hiru hilean behin kalkulatzen dira produktu horren gehieneko prezioak.\nLehengaiaren kostua %2,27 jaitsi da, pleitena %0,97 igo da eta dolar/euro kanbio-tasa %1,74 jaitsi da.\nPrezio hori 2006ko uztailaren 1ekoa da, bonboi laranja 12,13 euro kostatu zenean.


BC3 Prentsa Oharra: BC3k María de Maeztu akreditazioa jaso du - BC3 Basque Centre for Climate Change - Klima Aldaketa Ikergai\nPublished by BC3Research at 17 uztaila, 2018\n“BC3k María de Maeztu akreditazioa jaso du”\nAkreditazio horrek 2 milioi euro emango dizkio Basque Climate Centre for Climate Change erakundeari, zeinak aurten 10 urte betetzen dituen klima-aldaketari buruzko nazioarteko ikerketan.\nZazpi erakundek dute María de Maeztu bikaintasun-unitatearen saria, eta haietako bat da BC3.\nAurten, BC3rekin batera, Astrobiologiako Zentroa, Bartzelonako Unibertsitateko Neurozientzien Institutua eta CIC Biomagune daude, besteak beste.\n“María de Maeztu akreditazioak aintzatesten du klima-aldaketari buruz ikuspegi bateratu batekin egindako talde-lana, eta gai horretan jakintza-alor askotan aurrera egiteko ahalegina saritzen du. Gure 10. urteurrena ospatzeko era bikaina da”.\nMaría José Sanz, BC3ko zuzendari zientifikoa\nLeioa, 2018ko uztailaren 16a._ Ikerketako Estatu Agentziak adierazi du “María de Maeztu” akreditazioa eman diola BC3 (Basque Centre for Climate Change) erakundeari, han egiten den ikerlanaren kalitatea eta bikaintasun-maila aintzatesteko. Ebaluazio-batzordeak, azken txostenean, azpimarratu du: “BC3n egiten den ikerketa, jakintza-alor asko hartzen dituena, eredugarria da, eta erakusten du zer izan behar luketen natura-zientziek etorkizunean”.\nAkreditazio horrek 2 milioi euroko finantziazioa emango dio BC3ri, lau urtez. María José Sanzek, BC3ko zuzendari zientifikoak, esan duenez, “María de Maeztu akreditazioak aintzatesten du klima-aldaketari buruz ikuspegi bateratu batekin egindako talde-lana, eta gai horretan jakintza-alor askotan aurrera egiteko ahalegina saritzen du. Gure 10. urteurrena ospatzeko era bikaina da. Oso harro gaude aintzatespen hau lortu dugulako, eta eginahalak egiten jarraituko dugu, akreditazio hau lortzeko behar den bikaintasun-mailari eusten diogula bermatzeko”.\n“María de Maeztu Bikaintasun Unitatea” bereizgarria Ikerketa Zientifiko eta Teknikoko eta Berrikuntzako Plan Nazionalaren erakundeak indartzeko estrategiaren parte da, eta haren helburua da diruz laguntzea eta akreditatzea nazioartean inpaktua eta lidergo zientifikoa dutela frogatu duten eta beren gizarte- eta enpresa-ingurunean aktiboki laguntzen duten ikerketa-zentro eta ikerketako unitate publikoak, edozein zientzia-alorretakoak.\nAurten zazpi zentrok jaso dute aintzatespena, eta beste bosti Severo Ochoa akreditazioa eman zaie. Nazioartean ospe handia duten ikertzailez osatutako nazioarteko batzorde zientifiko batek egin ditu ebaluatze- eta hautatze-prozesuak; zentroen eta unitateen emaitza zientifikoak eta programa estrategikoak aztertu dituzte, hautagai guztien artean bikaintasun aparta dutenak bereizteko.\nBalorazio-txostenean jarri duenez, batzorde zientifikoari aipagarria iruditu zaio “zentroan jakintza-alor asko lantzen direla eta oso emankorrak direla bai ekoizpen zientifikoa bai ikerketako beste emaitza batzuk, hala nola nazioarteko taldeetan egiten dituzten ekarpenak (adibidez, IPCC eta IPBES taldeetan) eta kanpoko funtsak erakartzeko duten ahalmena (egiten duten ikerlanaren bikaintasunaren ondorioa)”.\nBC3, Basque Centre for Climate Change, ikerketako BERC bikaintasun-zentro bat da, 2008an Eusko Jaurlaritzak sortua EHUren laguntzarekin.\nHaren misioa da erabakiak hartzeko adierazgarria den ezagutzaren baterako sorkuntza estrategikoki sustatzea, klima-aldaketaren hainbat alderdi kontuan hartuta (ingurumenekoak, sozioekonomikoak eta etikoak).\nNazioarteko ikertalde bati dagozkion ikerketen bidez eta interes-agenteekin jakintza-alor asko bateratzen dituzten soluzio berritzaileak diseinatuz, jakintza-alor asko barneratzen dituen ezagutza sortzen du, garapen jasangarria lortzera bideratuak dauden erabakiak hartzen laguntzeko eta halako erabakiak hartzea sustatzeko nazioartean.\nGaur egun, 47 ikertzaile oso prestatu ari dira lanean, 11 herrialdetakoak.\n2016an, klima-aldaketaren ekonomia eta politikaren alorreko eragin handieneko bigarren Think Tank izendatu zuten (Europako lehena).\n94 401 46 90 ext 112\n675 709 754


Errimak josten hasteko prest da, berriz ere, Xenpelar Bertso Eskola : Oarsoaldeko Hitza\nErrimak josten hasteko prest da, berriz ere, Xenpelar Bertso Eskola\nGazteei begirako bederatzi talde izango ditu aurten Errenteria-Oreretako bertso eskolak; horiekin batera, bat batean aritzeko taldea ere osatu du Xenpelarrek.\nSanta Ageda egunean koplak abesten arituko da Xenpelar Bertso Eskola aurten ere.\nUda sasoia bukatuta eta oporraldian atseden hartuta, indarrez eta lanerako prest dator ikasturte berrian Xenpelar Bertso Eskola. Datorren astean zabalduko ditu ateak Lau Hazietara Euskaltzaleon Topagunearen egoitzan, eta gazteenen zein helduenen bertso gosea aseko du.\nGazteei begirako bederatzi talde izango ditu aurten Errenteria-Oreretako bertso eskolak, eta ez dute lan makala izango astero errimak josten. Horiekin batera, bat batean aritzeko taldea ere osatu du Xenpelarrek. Eta hain serio aritu nahi ez dutenek ere izango dute lekua, izan ere, bertso eskolak, lagun artean aritu eta bertsolaritza jolastzat hartzen dutenen beste taldea ere martxan izango duelako ikasturte berriarekin batera.\nArka Hitzak egitasmoa\nBertso eskolak ematen dituzte, baina ez da horretara mugatzen Xenpelar Bertso Eskola, eta urtean zehar hainbat bertso saio, lehiaketa, jai giroko emanaldi eta egitasmo egiten dituzte bertsolaritzaren mundua herritar guztienagana gerturatzeko.\nHorien artean, iaz martxan jarritako Arka Hitzak egitasmoarekin jarraituko dute aurten ere. Lehenengo saioa urriaren 11n izango da, ostiralarekin, Arkaitza tabernan. Egitasmoaren izenak azaltzen duen bezala, Arkaitza du eremu naturala bertsolaritza iniziatiba horrek. Gainerako saioak berriz, leku berean noski, hileko bigarren ostiraletan egingo dituzte, guztiak 23:00etan hasita. Zaleei beraz, hilabetero gozatzeko aukera paregabea eskainiko die.\nBertso eskolako arduradunek «ilusioz gainezka» datozela nabarmendu dute. Deialdi berezia egin diete helduen taldeetan izena eman nahi dutenei: urriaren 4an 19:00etan Lau Haizetararen egoitzara deitu dituzte.\nUrtean zehar, Zapirain Anaiak eta Ibon Zabala bertso paper lehiaketak, eta urteroko Santa Ageda koplak ere antolatuko dituela, besteak beste, ekarri du gogora bertso eskolak.


Historia | Web MONDRAGON Corporation - Part 3\nWeb MONDRAGON Corporation / Esperientzia kooperatiboa / Historia\nOn Jose Maria Arizmendiarrieta 1976ko azaroaren 29an hil zen. Hil aurretik honako mezu hau utzi zigun:“Atzera begiratzea Jaungoikoa iraintzea da, aurrera begiratu behar da beti”. Jose Maria Arizmendiarrieta markinarra zen eta apaiz egin berria, 1941ean Arrasatera heldu zen. Hau zuen bere lehen destinoa apaiz moduan eta bakarra bilakatu zen. Ondorengoak.. Leer más\n“Etorkizun hurbila latza eta gogorra izango da eta gure indarra bidea elkarrekin egiteko borondatean datza, hau da, Taldea osatzean, bakoitzaren interesak guztien interesetara egokitzeak eskatzen duen guztiarekin”. Euskadiko Kutxaren Urteko Txostenaren hitzaurrean idatzi ziren hitzak dira; esan beharra dago ekitaldi horretan Euskadiko Kutxak sukurtsal berriak inauguratu zituela Donostian, Gasteizen, Pasai.. Leer más\n1978an kooperatibek Ikerlan Ikerketa Teknologikoetarako Zentroari eskaturiko lan espezifikoek zentroaren jarduera osoaren % 25 osatu zuten, eta aipatutako proiektuak Taldeko 12 kooperatibarentzat egin ziren. Irizar eta Alecop kooperatibek aurrerapauso handia eman zuten kanpoko merkatuan. Gela eta lantegi mugikor gisa erabiltzeko 40 kamioi karrozatu eta ekipatu zituzten Venezuelako errepublikarentzat. Karrozeria Irizarrek.. Leer más\n1979an Lagun Aro langabezia estaltzeko helburua zuen prestazio berria eta pentsionistek Batzar Nagusian ordezkaritza izateko aukera aztertzen ari zen. Azpimarratu behar da Lagun Arok eta Euskadiko Kutxak, ageriagerikoa den finantza esparruan ez ezik, ekonomi eremuan ere eragin zutela; izan ere, kooperatiben emaitzentzat laguntza handia izan zen haiek eskaintzen zieten babesa... Leer más\nEusko Legebiltzarra aukeratu zen eta Eusko Jaurlaritza berria osatu; Jaurlaritzak autonomia aurreko Eusko Kontseilu Nagusiaren egiturak bereganatu zituen eta autogobernuaren garapenari ekin zion, Sailak eta egiturak sortuz. Demokrazia osatzeko urrats garrantzitsua izan zen. Gero eta globalizatuagoak ziren merkatuetan lehiakortasuna lortzeko ezinbesteko alderdia produktibitatea izanik, termino errealetan gutxi gorabehera % 6ko.. Leer más\nUrte honetan MONDRAGON kooperatibek 25 urte bete zituzten. Urtemuga sinboliko horrek egindakoari buruz balantzea egitera gonbidatzen du. Euskadiko Kutxak 114 sukurtsal eta Hartzekodun Baliabideetan 383,56 milioi € (63.812 milioi pezeta) zituen; baliabideok ekitaldian 74,45 milioi eurorekin (12.387 milioi pezeta) gehitu ziren, hau da, % 24ko hazkunde erlatiboa izan zuten. Industri.. Leer más\nDemokrazia berreskuratu ondorengo Euskal Herriko giro politiko hartan, kooperatibismoari buruz esaten zen ezin zela sigla zehatz batez katalogatu, hori bere oinarrien kontrako izango zelako, baina ingurune sozialistan kokatzeak zentzua izan zezakeela, betiere sozialismoa terminoa zentzu zabalenean eta garbienean hartuta: baliabideen…sozializazioa eta gestio, jabetza eta jakintzaren demokratizazioa. …sozializazioa eta gestio, jabetza.. Leer más\n1983ko ekitaldiaren amaieran, Lagun Arok zituen aldagairik aipagarrienetako batzuk honako hauek ziren. MONDRAGON Industri kooperatibek esportazioetan zuten heldutasuna begi-bistakoa gertatu zen, kanpoko komertzioan 144 milioi euro (24.000 milioi pezeta) inguruko bolumena izatea lortu baitzuten, eta esportazioek negozio osoaren% 28 suposatzen zuten. Eroskik % 18ko hazkundea izan zuen, aurreko ekitaldiarekin alderatuz.. Leer más\nUrtearen hondarrean Euskadiko Kutxaren 25 urteurrena bete zen. Sortu ondorengo lehen urteetan Euskadiko Kutxak kooperatiben laguntza jaso bazuen ere, orain kooperatibak dira garaiz ezarri zen kreditu kooperatiba honen laguntza jasotzen dutenak; izan ere, Taldea sendotzeari begira guztiz eraginkorra izan baita. MONDRAGON industri kooperatiben salmenten kopurua 727,22 euro (121.000 milioi pezeta).. Leer más\n1985eko martxoaren batean, Kooperatiben Talde Kontseilua eratu zen, Mondragon Corporacion Cooperativa, egungo MONDRAGON korporazioaren hazi edo enbrioi historikoa alegia. Banaketa Sistemak finantzaturiko prestazioek berebiziko igoera izan zuten aurreko urteekin alderatuz gero. Azpimarratzekoa da osasun prestazioen kasua, urtean 6 milioi euro (1.000 milioi pezeta) baino gehiagoko kontsumoa izan baitzuen. Azken bost.. Leer más


Manifestazio jendetsuak Arrotxapeko Gaztetxearen itxiera salatu du Iruñean\nMilatik gora lagun bildu ziren joan den larunbatean Iruñeko Arrotxapea auzoan, hilaren 2an desalojatutako auzoko gaztetxeari sostengua adierazteko eta itxiera operazioa salatzeko.\n2021eko irailaren 13a\nMaiteminduen plazatik atera zen manifestazioa arratsaldez, Antolatzerik ez espaziorik gabe pankartak bidea irekitzen zuela. Gaztetxea egon zen espazioaren aurretik pasatu zenean, manifestariek txalo egin zuten eta gazte batzuek Mila esker, borrokak darrai lelodun pankarta jarri zuten. Gaztetxea eraitsi egin dute jada, Iruñeko Udalak jakinarazi duenez, bertan etxebizitzak eraikitzeko.\nManifestazioa Anelier pasealekuan amaitu zen eta hara iritsi bitartean oihu ugari egin ziren gaztetxea eta okupazioaren alde, batetik, eta poliziaren aurka bestetik, azken hauei “Que se vayan! abesti ezaguna eskainiz. Espainiako Poliziaren presentzia handia zen auzoan, baina ez zen istilurik izan.\nManifestazioaren amaieran irakurritako agirian, gaztetxeko kideek azaldu zuten gaztetxearen gisako espazioak ezinbestekoak direla “auzoa bizirik mantentzeko, kolektiboen topaleku gisa, formazioa, kritikotasuna eta sistematik kanpo geratzen diren hamaika gauza egin ahal izateko”. Argi utzi zuten halako espazio bat izatea oso garrantzitsua zela auzoarentzat eta iragarri zuten bat izango dutela lehenago edo geroago.\nIrailaren 2an itxi zuten gaztetxea epaileen aginduz, Iruñeko Udalak, Juslaberri enpresak eta La Caixak lantegiaren okupazioaz egindako salaketaren ondoren. Sei lagun atxilotu zituzten itxieraren ondorioz sortutako istiluetan eta Espainiako Poliziak dozenaka lagun zauritu zituen gazteen aurka oldartu zenean.\nAhotsa.info-ren ondorengo bideoan ikus daiteke manifestazioaren laburpena:\nKanal hauetan artxibatua: Gaztetxeak | Iruñea


Irakaskuntza Sailaren laxotasunak gaixotu eta absentismoa eragiten du | LAB SINDIKATUA\nIrakaskuntza Hezkuntza Irakaskuntza Sailaren laxotasunak gaixotu eta absentismoa eragiten du\nIrakaskuntza Sailaren laxotasunak gaixotu eta absentismoa eragiten du\nHedabideetan, hezkuntza sektorean absentismoa handitu izanaz agertu den artikuluaren harira, LABek adierazi nahi du bertan egiten den datuen interpretazioa gaiztoa dela. LABen ustez, ez daiteke datuen benetako interpretaziorik egin kopuruen taula soil bat aurkeztuz.\nDena den, aldez aurretik, absentismoaren kontzeptua argitu behar dugu. Hitz horretan adieraz daitezke, hainbat arrazoi direla medio, lanpostura ez agertzeak, adibidez, gaixotasunak, baimenak, oporrak,…\nBaina legebiltzarrean egin zen galdera eta horri emandako erantzuna ez dagokio kontzeptu horri, hezkuntza sektorean ematen diren Ezintasun Iragankorreko absentismoari baizik. Hartan, aipatu ezintasunak nabarmenki gora egiten ari direla adierazten da, hots, langileak maiztasun handiagoz gaixotzen direla, LABek dioena baieztatuz. Horrek irakurketa sakonagoa eskatzen du gorakadaren zergatia aztertzeko.\nLABen ustez, ez daiteke datuen benetako interpretaziorik egin kopuruen taula soil bat aurkeztuz.\nEzintasun Iragankorrak aldi baterako ezintasunak dira, gaixotasun arruntei lotuak, eta horrengatik kudeatzen ditu Gizarte Segurantzak.\nLABek azken ikasturtean ezohiko hainbat egoera salatu ditu laneko zioek eragindako bajak onartu direlako, eta kontratatu den Mutualitateak, guri dagokigunez Mutualiak, kudeatu beharko lituzkeela.\nGogoratu nahi dugu, horratx hemeroteka, LABek, besteak beste, 2014-2015. urtean salatu zuela:\n•\tOsasunaren zaintza ez da betetzen behar beste baliabiderik ez dagoelako. LABek hau salatu du laneko ikuskaritzan. 27.000 pertsonetako plantillaz arduratzeko behar beste langilerik ez izateak gabezia dakarkio lanpostuaren eginkizunekin zerikusia duten kalteak zehazterakoan horren garrantzitsua den atal honi.\n•\tLan istripuak, portzentaje handi batean ez dira ikertzen; hori dela eta, gehienetan, mutualitateak ez dira hauetaz arduratzen eta sistema publikora desbideratzen dira, Ezgaitasun Iragankorrak bailiran erregistratuz.\n•\tGero eta gutxiago kontratatu dute; horrela, matematikako formula soila erabiliz, gero eta gutxiago kontratatzen bada, eta Ezintasun Iragankorraren kopuruari eusten bazaio, portzentajea handitzen da.\n•\tLaneko gaixotasunak ez dira ezagutzen (karpoko kanalaren kasuan, adibidez, epaian irabazi zen). Horrek esan nahi du mutualitatea ez dela hartaz arduratzen eta zerbitzu publikora igortzen dela.\n•\tHainbat ikastetxetan jasan ohi den hotzak ondorio jakin batzuk dakartza: gripeak eragin bajak, hotzeriak,… bajok laneko gaixotasuntzat, ez eta laneko istriputzat hartu ez izana. Horren ondorioz, gizarte segurantzak kudeatuko ditu.\n•\tHaurdunaldiko arrisku prestazioa ukatu izanak (Mutualia zigortu zuen epaia tarteko) behartu ditu haurdun dauden emakumeak sistema publikora jo behar izatera eta bajak hartzera; hauek ere sartzen dituzte ezagutarazi duten absentismo kopuruan.\n•\tKontratazioen galerak lan zama handiagoa eragiten du, dakarren guztiarekin: estresa, gihar eta hezurduraren minak,…. Minak eta arriskuak lanaren antolamendu txar baten ondorioz izanagatik, ez dira osoki islatzen osatugabe dagoen arriskuen ebaluazioan; hura ere epaian onartua.\nHau guztia dela eta, gure iritziz, gure lankideen absentismoa, alde batetik, gaixotasunek eragiten dute, eta bestalde, laneko absentismotzat hartzen ari da Hezkuntza Sailak lan osasun arloan agertzen duen laxokeria.\nAgerian geratzen da ere, Mutualiaren eginkizuna honetan guztian. Izan dezagun gogoan, gure diruaz finantzatzen dela eta baliabide honen erabilpen txar horren ondorioz, gizarte segurantzari iruzurra egiten zaiola.\nIkus dezakegunez, Mutualitateei, diru publikoaz, hainbat zerbitzu kontratatzen zaizkie, eta aipatu zerbitzuak, ondoren, zerbitzu publikora desbideratzen dira. LABek uste du garaia heldu dela Mutualitateen gaiaz eta diru publikoen iruzurrezko erabilpenaz mintza gaitezen.\nGure ustez, sistema publikoak gertakizun guztiez, arruntez zein lanbidekoez, arduratzeko premiari buruzko irakurketa sakona eta osoa egiteko beharra aztertu behar da. Erabaki behar da nola eta nora zuzentzen den gure dirua. LABek uste du ez daitekeela datuen benetako interpretazioa egin kopuruen taula soil bat aurkeztuta.\nLanbide Heziketako irakasle tekniko guztientzako oposizioetarako baldintza berdintasuna eskatzen diogu EAEko Hezkuntza Sailari\nEAEko eskola-jangeletako enpresak ez dira ari COVID-19aren ondorioz baja medikoan dauden langileak ordezkatzen


2017 Villa Agredako txapelketa - Leizaran Eskubaloia\nJokalari agurgarria, hurrengo egunetan gure Klubeko jokalari askok Villa de Agredako txapelketan parte hartuko dute, txapelketa hau Apirilak 14 tik 16 bitartean jolastuko da. Jakingo duzuen bezala Leizaran Eskubaloi Taldearen izenean Andoaindik goazen hainbat talde eta jokalariz gain beste hainbat lekutako talde eta jokalariek ere parte hartuko dute.\nHorregati jartzen dugu zuen eskura txapelketa bikain honetako informazio guztia. Guztiok gozatzeko izango den txapelketa.\nVilla de Agredako Txapelketako Partiduak jolasteko lekuak eta Ordutegi ofizialak , sakatu hemen jaisteko.\nJokatzeko Arauak, sakatu hemen jaisteko.\nDerrigorrezko betebeharrak, sakatu hemen jaisteko.\nLeizaran Eskubaloiko Arauak eta irteerako ordutegia, sakatu hemen jaisteko. ¡¡¡¡Irakurri hau lehendabizi!!!


Zaintzen Pedagogia, ikuspegi holistikotik\n25 urtarrila, 2019 Intered Euskal Herria\nZAINTZEN PEDAGOGIAK, GORPUTZ, EMOZIO, KOGNIZIO ETA ERLAZIOEN ALDEA INTEGRATZEA SUSTATZEN DU\nIntegrazio hori behar dugu errespetuz, konfiantzaz eta osotasunez erlazionatzeko. Gaur egun, korronte pedagogiko asko saiatzen dira pertsonaren lau maila horiek bateratzen, hazi eta heldutasunera iritsi ahal izateko. Zaintzen Pedagogia ere horretan ahalegintzen da.\nZaintzen Pedagogiak hezkuntzaren eta pertsonaren ikuspegi holistikoa aurkezten digu. Garena izan ahal izateko gure burua zaintzeak eskatzen du gure burua garen horretan osotasunean onartzea. Hezur-haragizko izakiak, izaki gorpuzdunak beste gorputz batzuen erdian, izate material kontziente bat partekatzen, energia-trukeko harremanetan, hori baita bizitzak daukan forma. Horrenbestez, hezkuntzak ezin du bere planteamenduan gorputza alde batera utzi. Hezkuntzako lehen mailetan, bereziki Haur Hezkuntzan, argiago dago, baina prozesuak aurrera egin ahala, gorputza garrantzia galtzen doa eta adimenarekin loturiko jarduerak lehenesten dira.\nGoi-mailako hezkuntzak baztertu egiten du gorputza heziketarako lekua izan daitekeenik. Nolabait hezkuntza ez-formalean berreskura dezakegu gorputzaren alderdi hori, jolasarekin edo adierazkortasunarekin loturiko metodologiak proposatzen ditugunean. Baina edozein dela ere gure hezteko modua, kontuan izan behar dugu gorputza, gorputz-kontzientzia eta gorputz-harremana zaintzaren osagai modura.\nEmozioa, tradizioz emakumeei egotzia, jakintza pertsonal eta kolektiboaren iturri funtsezkoa da bizikidetzarako, zaintzarako eta garapen osorako. Arestian ere aipatu dugu beharrezkoa dela emozioen mundua aintzat hartzea, balioestea eta heztea; norberaren ezagutza, adierazpena, entzutea, enpatia eta prestasuna garatzea. Metodologien moduluan hainbat proposamen aurkituko ditugu, Arte-terapiaren, antzerkiaren eta jolasaren bidez. Hemen ere zenbait aipatzen ditugu: gorputzarekin eginiko lana, garbiketa eta hizkuntza, zirkulu lotesleak, ipuinak.\nPertsona osoak eta zoriontsuak izateko, politikoki eta moralki herritar eta subjektu aktibo izateko eta geure bizitzen sortzaile izateko ikasi egin behar dugu, eta ikasi beharreko hori ikasteko baldintzak bilatzen ari gara. Horretarako, jakintza emantzipatzailea, osoa, diziplina-artekoa eta holistikoa behar dugu. Jakintza horrek bermatu egin behar du bizitzaren iraunkortasuna; norberaren eskubideak zein diren jakitea eta duintasun pertsonalaren kontzientzia barne-bildu behar ditu, eta zaintzeko eta maitatzeko ardura izan behar du ardatz. Eta aukera eman behar digu irabazi-irabazi hautuari bide emateko (eta ez irabazi-galdu hautuari, transakzio horietan hezi izan baikara orain arte).\nHarreman afektibo osasuntsuak, lotura seguruak bilatzen ditugu. Hezkuntza, oroz gain, erlazioa da. Errealitatea erlazioa da. Zaurgarritasunean eta elkarrekiko behar horretan zainduak eta onartuak izatea behar dugu. Besteen epairik gabeko onarpena behar dugu, kide izatearen kontzientzia eta arau eta erregela, balio eta esanahien mundu bat, errespetua oinarrian dela.\nDokumentu osoa: Zaintzen Pedagogirako haziak, Malen Alvarez\nAurreko bidalketa Boluntariotza ikastaroa Hurrengo bidalketa Zaintzen Iraultzaren Astea\nMAIATZAK 17: LGTBI+ FOBIAREN AURKAKO NAZIOARTEKO EGUNA 17 maiatza, 2019\nBIZITZA ERDIGUNEAN 13 maiatza, 2019\nZaintzen Azoka gogora ekartzen 30 apirila, 2019\nZaintzen Jardunaldien erreflexioak 8 apirila, 2019\nBizitzari Eusteko Erronka 22 martxoa, 2019\nMAIATZAK 17: LGTBI+ FOBIAREN AURKAKO NAZIOARTEKO EGUNA\n17 maiatza, 2019 Intered Euskal Herria\nMaiatzaren 17a, LGTBI+ fobiaren aurkako eguna da. Zergatik egun hau? 1990eko maiatzaren 17an, Munduko...\n13 maiatza, 2019 Intered Euskal Herria\nInteRed Euskal Herria GGKE eta Teresiar Erakundearen eskutik, haur, nerabe eta gazteen hazkuntza pertsonala oinarri...\nBilbo: 944 740 597\nDonostia: 943 279 044


Anastasio de Amesti eta Koldo Gallarretaren bildumak emon deutsiez Enkarterriko Museoari - bizkaie.biz\nBizkaie! 2021-06-16 13:53 Kulturea\nAbellanedako zentroaren udako eskaintzea indartuko dabe dohaintza horreek.\nAna Otadui eta dohaintzen egileak (argazkiak: Bizkaiko Batzar Nagusiak) | Ikusi handiago | Argazki originala\nErakusketen eta bestelako jardueren bidez, udarako eskaintza kultural zabala dakar Abellanedako Enkarterriko Museoak, Bizkaiko Batzar Nagusiak bultzatzaile dirala. Eulalia Abaitua argazkilariari eskainitako erakusketea zemendira arte egongo da bertan, eta udan bisita gidatuak antolatu ditue haren obrea hobeto ezagutzeko.\nGanera, Abellanedako museoan gordetako ondare historiko eta artistikoa aberastuko daben dohaintza bi jaso ditue Batzar Nagusiek, hain zuzen be, Anastasio de Amesti harginaren eta Koldo Gallarreta ikertzailearen bildumak. Goizean aurkeztu ditue dohaintzetako edukiak, Batzar Nagusietako presidente Ana Otaduik gidatutako ekitaldian. Han izan dira Juan de Amesti (Anastasio de Amestiren lobea) eta Koldo Gallarreta bera.\nAnastasio de Amestik XX. mendearen hasierako obra esanguratsu batzuetan egin eban lan, arkitekto eta eskultore ospetsuen alboan. Joaquin Lucarinik Deustun egindako Tigrearen Eraikina egiten ibili zan, eta Bilboko Diego Lopez de Haroren eskulturea gaur egungo lekura eroateko lanetan eta Burgosko El Ciden estatua egiten be bai. Enkarterrin, Galdamesen, Truebaren monumentuan eta Martinez de las Rivasen oroigarrian parte hartu eban.\nObra horreei eta de Amestik egindako beste sorkuntza txikiago batzuei lotutako materialak jaso ditue Batzar Nagusiek dohaintzan, familiaren agiriakaz batera. Argazkiak, marrazkiak, gutunak, piezak eta moldeak dagoz, besteak beste.\nKoldo Gallarreta Zallako ikertzailearen bilduman, ostera, 500 argazki inguru, 30 plano eta XX. mendeko Enkarterriri lotutako agiriak dagoz. Zallako eta Balmasedako antxinako bizimoduaren eta injinerutza-proiektuen lekukotza bikainak dira horreek guztiak. Gallarretak dohaintzan emondako argazkien artean, 1937ra arte Balmasedako alkate izandako José de los Herosek egindakoak dagoz.\nEnkarterriko Museoaren bilduma zabalera gehitu deutsez, beraz, horreek dohaintza biak. Oraintsu, Patxi Xabier Lezama Perier artistearen Zaldia eskulturea be emon eutsen museoari.\nUdan museoak antolatu dituan bisitaldi gidatuetan, dohaintzetako materialaz eta Eulalia Abaituaren argazkiez gan, Abellanedako Batzar Etxea barrutik ezagutzeko aukerea izango dau jenteak. Los Colinaren botikako tresnak eta Antonio de Trueba kronikagile eta idazlearen inguruko jakingarriak be publikoaren esku jarri ditue.\nEskaintzea Bizkai osoan\nAbellanedatik kanpo be, eskaintza kultural zabala dakarre udan Batzar Nagusiek, Bizkaiko hainbat aretotan. Batzar Nagusien euren historia, zeregina eta bitxikeriak agertzen dituan erakusketa ibiltaria Portugaleteko Solar plazan dago ikusgai, bagilaren 30era arte. Garagarrilean Durangoko Landako plazara eroango dabe.\nBatzar Nagusien Bilboko egoitzan (Hurtado Amezaga kalean), 1980ko euskal artisten obren bildumea dago, bagilaren 28ra arte. Besteak beste, Jesus Mari Lazkano, Dario Urzay, Iñaki De la Fuente, Alberto Rementeria, Gabriel Ramos Uranga, Juan Luis Goenaga, Alfonso Gortazar, Merche Olabe, Juana Cima eta Daniel Tamayoren obrak dagoz.\nBilbotik urten barik, Ondare aretoan dago Antonio Trueba Bizkaiko kronikaria erakusketea, zemendiaren 13ra arte. Bagilaren 23an eta irailaren 15 eta 29an bisita gidatuak antolatuko ditue.


«Zerga» bat preso eta preso ohientzat | Politika | Berria\n«Zerga» bat preso eta preso ohientzat\n281 prozedura abiatu dituzte Auzitegi Nazionalean, zigorretan ezarritako erantzukizun zibilak ordainarazteko. Abokatuek «irregulartasunak» daudela salatu dute\nGuardia zibilak, 2010ean Bizkaian eginiko operazio batean atzemandako materialarekin. LUIS JAUREGIALTZO / FOKU\nZerga operazioa. Guardia Zibilak izen hori jarri zion maiatzaren 18an eginikoari. Biktimekiko «zorra kitatzeko», 50 euskal preso ohi baino gehiagoren ondasunak atxiki zituzten: besteak beste, lau ibilgailu eraman zituzten; 45 kontu korronte baino gehiago blokeatu eta enbargatu zituzten; 30 bat lan nominetan esku hartu zuten; eta hamalau higiezin identifikatu zituzten, horien salmenta edo eskualdatze eragozteko. Barne Ministerioak zabaldu zuenez, preso horiek zortzi milioi euroren zorra izango lukete Espainiarekin, estatuak biktimei kalte ordainetan emandakoarengatik zigortuek eragindako kalteak direla eta. Eta preskribatu baino lehen jasotzea litzateke gobernuaren asmoa.\nIzan ere, eskaera horietako batzuek preskribatuta egon beharko lukete jada, edo gertu, bereziki 2015eko Auzipetze Zibileko Legean eginiko erreformaz geroztik. Espainiako Auzitegi Nazionaleko Zigor Sala aldaketa horiek aztertzeko bildu zen udako oporren aurretik, eta ekainaren 6an ezarri zuen irizpidea: 2020an preskribatuko dute 2015. urtea baino lehenagoko epaia irmoa duten kasuen erantzukizun zibilek; euskal gatazkarekin loturiko auzi gehien-gehienenen kasua da hori.\nHoriek hala, Auzitegi Nazionaleko epaile batzuk hasiak dira horiek ordainarazteko aginduak bidaltzen presoei eta preso ohiei. Baita 1980ko, 90eko eta 2000ko hamarkadetako epaiak dituztenei ere. Terrorismoaren Biktimen Harretarako Zuzendaritzak jakinarazi du 281 prozedura abiatu dituela ofizioz. Denera, euskal presoek eta preso ohiek 330 milioi euroko «zorra» izango lukete Espainiako Estatuarekin. Biktimen Harretarako Zuzendaritzaren arabera, gobernuak 250.000 euro inguru baino ez ditu jaso.\nAzken aldian, estatuak beretzat hartu ditu presoek zein preso ohiek jaso dituzten kalte-ordain batzuk —Europako Giza Eskubideen Auzitegiaren ebazpen batzuk direla-eta—, «zor» horren trukean. Hala gertatu da Parot doktrina ezartzeagatik kalte ordaina jaso behar duten preso ohi batzuen kasuan eta torturengatik Igor Portuk eta Mattin Sarasolak jaso behar dutenarekin.\nPreso eta preso ohien defentsan aritzen direnek kezka agertu dute, ez horrenbeste legean eginiko azken aldaketengatik, baizik eta oinarrian dagoen jarreragatik eta estatuak erabilitako formengatik. «Kasu gehienek 2020an preskribatuko dutela konturatu dira, eta kontagailuan zeroan jarri nahi dute; ez dute bakar bat ere oharkabean pasatzen utzi nahi», azpimarratu du Onintza Ostolazak. Abokatuak uste du maiatzeko polizia operazioa Guardia Zibilak epaileei eta agintariei oro har bidalitako «abisua» izan zela, hori ahantz ez dezaten.\nBestelako iritzia dauka Florencio Dominguez Gasteizen dagoen Biktimen Memorialeko Zuzendariak. Uztailean Santanderren (Espainia) eginiko uda ikastaro batean aritu ziren gaiari buruz hizketan bera eta Teresa Ramos, Terrorismoaren Biktimen Arretarako zuzendari nagusia. Dominguezek nabarmendu duenez, azkenaldian «indarberritu» egin da presoei eta preso ohiei erantzukizun zibila ordainaraztearen betebeharra. «Legeak dio hori egin behar dutela, eta presoek eta preso ohiek legea bete behar dute». Gogoratu du epaietan jasotzen diren kalte-ordainak estatuak hartzen dituela bere gain, baina zigortuen ardura dela gero hori administrazioari itzultzea, «ahal duten neurrian». Dominguezek azpimarratu du eskaera horiek ez direla egin. «Garai batean hasi ziren eskatzen, baina oro har ez da egin». Dena den, ohartarazi du prozesu hori «konplexua» izan daitekeela, zigortuek baldintza batzuk —ekonomikoak bereziki— bete behar dituztelako eta zaila delako frogatzea baldintza horiek betetzen diren ala ez. «Zaila izaten da zigortuen finantzen egoeraren jarraipena egitea. Askotan, trikimailuak erabiltzen dituzte kaudimengabeak direla argudiatzeko, ez dute haien ondasunen berri ematen ogasunean...». Horren harira, «kontrol mekanismo gehiago» galdegin ditu.\nBaina epaiak duela 30-20 urtekoak izanik, eskaera horiek ez al dute preskribatu? Ostolazak azaldu duenez, «kontagailua martxan jartzeko» gakoa da zehaztea noizkoa den auzitegiak preso eta preso ohiei bidalitako ordaina pagatzeko azken agindua —halakorik baldin badago—. Lege berriaren arabera, eskaera hori egin eta bost urtera preskribatzen du presoek estatuarekin duten zorra kitatzeko betebeharrak: ez badu egiten, horretatik aske geratzen da. Epea nabarmen murriztu dute aurreko legetik —hamabost urtetik bostera—, eta, 2015aren aurretik pagatzeko agindua jaso dutenentzat ere bost urtekoa izango den arren, zenbaketa lege berria ezarri zen urtetik hasten da: alegia, 2020ra arte.\nSalbuespena lirateke azken abisutik hamabost urte pasatu diren kasuak. Preskribatuta egon beharko lirateke, baina abokatuak susmoa du horrekin «jokatu» nahi dutela. «Guk uste dugu urteen zenbaketaren hasiera markatu behar duena dela eskaera edo erreklamazio judizial bat, epaia eman zuen epaitegiak egina, eta ez administrazioak —izan ogasunak edota beste sailen batek— bidalitako gutun edo ohar bat, eta abokatuok jasotzen ez ditugunak. Askotan horiek erabiltzen dituzte erreklamazioa egin dela argudiatzeko».\nOstolazak maiatzeko operazioa jarri du adibide gisa. «Guardia Zibila errekerimendu judizialik gabe hasi zen ondasunak eramaten eta blokeatzen». Abokatuaren arabera, operazio hura «erabat propagandistikoa» izan zen: «Baina balio izan zuen presoek 'biktimekin duten zorraren gaia' lehen lerrora ekartzeko eta presioa egiteko».\nAbokatuek zenbait helegite jarri zituzten auzitegian, «formengatik», baina epaileek ez diete arrazoia eman. Orain, preskripzioei buruz jarritakoak aztertzen ari dira: «Guk uste dugu kasu batzuetan hamabost urte baino gehiago pasatu direla azken errekerimendutik, baina ikusiko dugu». Epaileek mahai gainean dituzte, halaber, preso ohiei eskatutako eta kendutako diru kopuruen artean dauden «bat ez etortzeei» buruzko kexak.\nAbokatuak gogoratu du auzitegiari dagokiola zehaztea zenbait «itzuli» behar zaion estatuari, eta nola ordaindu behar duen hori zigortuak, haren egoera eta baliabide ekonomikoak kontuan hartuta, besteak beste: ondasunak enbargatuz, hileroko soldatatik diru kopuru bat emanez... «Legeak dio gutxieneko soldata profesionala jasotzen duen preso ohi bati ezin zaiola kendu, eta batzuetan hori egin dute. Edo, beste batzuetan, zorra kitatua zuen preso ohi batzuei enbargatu dizkiete ondasunak». Ostolazak ohartarazi du adi egon beharko dutela «irregulartasun» horiekin.\nPresoei, graduz aldatzeko\nBadu beste alde bat auzitegiek erantzukizun zibilaren preskripzioaren auzian arreta jarri izanak: presoena. Ostolazak nabarmendu duenez, Espainiako eta Frantziako legeen arabera, presoek ordainketa horri aurre egin behar diote graduz aldatu ahal izateko. Frantzian, baldintzapeko askatasunak eskatzeko; eta Espainian, hirugarren graduan dauden presoek baldintzapekoa eskuratzeko, eta bigarrenetik hirugarrenera pasatzeko —7/2003 legearen arabera zigortuek; 70 euskal preso inguru—. Baldintza hori betetzen hasi ziren Jose Luis Rodriguez Zapateroren (PSOE) agintaldian Langraiz bideko gizarteratze programara batu ziren presoak.\nAbokatuak azpimarratu duenez, egun horrek ez die eragiten euskal presoei —lehen graduan daudelako ia denak—, baina uste du «gaurkotasun» handia izango duela aurrera begira. «Gradua aldatzeak ere izango du kostu ekonomiko bat; ikusi beharko da zenbatekoa, eta ea hori erabiliko duten presoak eta senideak estutzeko».\nAbsolbitu arren, kontuak blokeatuta\nJoseba Enbeita presoa aske, 24 urteren ondoren


Europako Batzordeko Osasun ministroen bilera akordiorik gabe amaitu da eta txertoaren eraginari buruzko ikerketa gehiago eskatu dituzte.\nAstraZeneca txertoaren kutxa bat. Argazkia: EFE\nEuropako Batzordeak AstraZenecari buruzko jarrera "ahalik eta koordinatuena" bilatzeko eskatu die Europar Batasuneko hogeita zazpi kideei; Osasun ministroek hainbat interpretazio egin dituzte asteazken honetan egindako bileran eta txertoaren eraginari buruzko ikerketa gehiago eskatu dituzte.\nHala, Europako Batzordeak erantzun "ahalik eta koordinatuena" emateko eskatu arren, AstraZenecaren erabileraren inguruan ez dute jarrera bateratua lortu.\nBlokeko Osasun ministroak bideokonferentzia bidez bildu dira Sendagaien Europako Agentziaren ondorioak aztertzeko, AstraZenecak ezohiko tronboen kasuekin duen "balizko lotura" berretsi baitu, baina txertoaren onurei buruzko iritzi positiboa mantendu du.\nZure interesekoa izan daiteke baita ere: Europako Agentzia: 'Tronboak ezohikoak dira eta AstraZenecaren txertoa segurua da'\nBileran, "EBko estatu kideek ondorioei buruzko interpretazio ezberdinak partekatu dituzte", Europar Batasuneko presidenteak jakitera eman duenez.\nPortugalek eta Batzordeak eskatzen zuten erantzun "koordinatua" lortzea ezinezkoa izan da, izan ere, "ahots bakarra" lortzen ez bada, herritarrak "nahasteko" arriskuei buruz ohartarazi dio Europako Batzordeari.\n"Europan jarrera koordinatua izatea ezinbestekoa da. Jarrera horrek ez ditu herritarrak nahasten eta ez du txertoaren inguruko zalantzarik elikatzen, zientzian oinarrituta baitago", eskatu du Stella Kyriakides Europako Osasun komisarioak.\nTalde zehatzei egindako azterketak\nEBko herrialdeak, ostera, ados jarri dira AstraZenecaren txertoak adin talde zehatzetan dituen eraginei buruzko ikerketa gehiago eskatzerakoan.\nSendagaien Europako Agentziako adituek ez dute argitu tronbosi kasu horien arrazoia zein izan daitekeen, gaixoen adina, sexua edota osasun historia aztertu eta gero. Alabaina, pertsona horien sistema immunitarioaren erantzunaren ondorioa izan litekeela uste dute. Edonola ere, datozen asteetan informazioa biltzen eta ikertzen jarraituko dutela erantsi dute.\nHori dela eta, 27 herrialdeek azterketa berriak eskatu dituzte esku artean informazio gehiago izateko.\nHainbat herrialdek AstraZenecaren erabilera mugatu dute\nJarrera bateraturik lortu ezinda, AstraZenecaren txertoaren erabilera mugatzea erabaki dute hainbat herrialdek.\nItaliak, esaterako, AstraZenecaren "lehentasunezko erabilera" 60 urtetik gorakoentzat gomendatu du.\nBelgikak are gehiago mugatu du txertoa, eta 55 urtetik gorakoei soilik jarriko die datozen lau asteetan.\nFrantzian, momentuz, 55 urtetik gorakoei jartzen jarraituko dute.\nAlemaniak aurretik erabakia zuen txerto hori 60 urtetik beherakoei ez jartzea.\nBestalde, Erresuma Batuak 30 urtetik beherakoei AstraZeneca ez jartzea agindu du.


Berriaren aldeko 'Ziztada Jaia' bihar Amaia Antzokian - Debagoiena - Goiena.eus\nBerriaren aldeko 'Ziztada Jaia' bihar Amaia Antzokian\nAitziber Aranburuzabala Juldain 2013-01-18 10:58\nDebagoieneko euskalgintzako eragileek, 'Ziztada Jaia', Berria Taldeari laguntzeko ekitaldia egingo dute bihar, Amaia Antzokian, 19:30ean hasita. Sarrerak 5 eta 2 eurotan (adin txikitxoentzat) daude salgai gaur AEDn (Arrasate); Loramendin (Aretxabaleta) eta Jardunen (Bergara). Bihar, berriz, Amaia Antzokiko leihatilan ere izango dira, 18:30etatik aurrera. Goiena Telebistak ekitaldi osoa grabatuko du; datorren egubakoitzean, urtarrilaren 25ean, 22:50ean izango dugu ikusteko aukera.\nIlaski Serrano eta Kike Amonarrizek aurkeztuko dute ordu bete eta laurdeneko iraupena izango duen eta askotariko osagaiak (antzezpenak, berbaldiak, musika emanaldiak, bideoak...) batzen dituen hitzordua.\nEkitaldia, Berrian oinarrituta\nEkitaldiaren egitura orokorra, Berria egunkariak dituen ataletan oinarrituko da. Egunkariaren itxieratik Berriaren sorrerarainoko kontakizunak zabalduko du egitaraua. Ostean, Euskal Herria atalean, Bagara Egitasmoaren Toberako hainbat aktorek, Toberaren ildotik antzezpen txiki bat egingo dute. Musikarien txanda izango da gero, Aramaioko Bea Asurmendi eta Arrasateko Oier Arregi igoko dira taularen gainera, Ekonomia atalean.\nAtzerrian bizi diren debagoiendar batzuen adierazpenak jasotzen dituen bideoak hartuko du lekukoa, Mundua atalean. Kirolen atala izango da jarraian, debagoieneko hainbat kirolari (Oihana Kortazar, Alberto Iñurrategi) eta Manex Agirre eta Maddi Labayen bertsolariekin.\nSegidan, Plaza edo kultura atalean, Oñatiko Ganbara Txiki abesbatza igoko da taularen gainera, bi euskal kantu kantatzeko. Eta azkenik, Iritzia atalean, Joanmari Larrartek, Berria Taldeko Kontseiluko idazkariak, hartuko du hitza.\nHoriek atal guztiak eta antolatzaileek iragarri dituzten beste hainbat sorpresa, ahalik eta ondoen lotzea izango da Serrano eta Amonarrizen egin-beharra.\nOpari zozketa ere bai\nSaioa borobiltzeko, bertaratutakoen artean opariak banatuko dituzte gero, urrian Arrasaten egin zuten Tonbolaren haritik. Oraingo zozketan parte hartzeko ez da txartel berezirik erosi beharrik izango; sarreretako zenbakiak izango dira-eta, bonboan sartuko dituztenak. Ternua enpresak eta Ibaiartek, Arrasateko merkatari elkarteak oparitutako materialekin osatutako bost opari-bilduma zozkatuko dituzte.\nBerria Taldeak joan zen ikasturtean martxan jarri zuen Ziztadak izeneko egitasmoaren barruan kokatzen da biharko ekitaldia. Gaur egun, 4.100 BERRIAlagun daude.\nJose Angel Aldai BERRIAlagun kanpainako koordinatzaileak pasa den astean Arrasaten egindako aurkezpenean, eskerrak eman zizkien bereziki eskualdeko BERRIAlagunei. Aldaik gaineratu zuen, Ziztada egitasmoa ez dela dirua lortzeko bakarrik; izan ere, jendea inguruan sentitzea ere baduela helburu.\nGoiena Telebistan urtarrilaren 25ean\nGoiena Telebistak ekitaldi osoa grabatuko du; urtarrilaren 25ean, egubakoitzean, 22:50ean izango dugu ekitaldi hori telebistan ikusteko aukera.


BIDASOAKO ATLAS EMOZIONALA\nIrungo Udalak babestutako 2019ko Ribera Bekari esker egindako ikerketaren (“Bidasoaren kartografia emozionala” izenekoa) jarraipena da proiektu hau.\nIkergai diren edukien gaineko bitartekaritza-ariketa praktiko bat egitea du ardatz proiektuak. Helburua ez da mugatzen hainbat pertsonaia, gertakizun, zaletasun eta beste nabarmentzera; alegia, haiek guztiak zeharka lantzen ditu, diziplina artistiko desberdinen bidez.\nZiur gaude kulturartekotasuna (muga kontuan hartuta, egungo testuinguruan) jorratzen duen halako ikerketa batek emaitza pluralagoak eskaintzen dituela lurralde honen memoria historikoaren alderdi askoren berrikuspenari dagokionez. "Globalizazio-aroan, kulturartekotasuna da sasi-ziurtasun etnozentrikoen edo diziplinazkoen ikergairik esanguratsuena, galdetzaileena" (Canclini, 2006: 101). Integrazioa lortze aldera landu behar dugun tresna da kulturartekotasuna. Elkarrizketa gure bizikidetasunaren oinarria da, elkarri uler diezaiogun eta aniztasuna aberastasun kulturaltzat eta mundu mailako ondare immaterialtzat jo dezagun.\n“Atlas” izena hautatu dugu faszikulu didaktikoen sorta bat Elena Odriozola ilustratzailearen lanarekin bateratzearen emaitza delako, garrantzizko alderdi sozialak nabarmenduz. Berez, kokapen geografiko jakin bateko istorioak kontatzen dituzten hamar koaderno txiki dira, María José Noain Maurak dotoretasunez idatzitakoak eta adin guztietara egokitutako hizkera dutenak.\nTestuak: María José Noain Maura\nKoordinazioa eta Diseinua: Helga Massetani Piemonte\nItzulpena: Joxan Elosegi


Legez zehaztutako ezkontzako seme-alabatasuna (amaren aldekoa aitaren aldekoa) aurkaratzeko deman\nLEGEZ ZEHAZTUTAKO EZKONTZAKO SEME-ALABATASUNA (AMAREN ALDEKOA/AITAREN ALDEKOA) AURKARATZEKO DEMANDA, SEMEAK/ALABAK AURKEZTUTA\nIdazki honen bidez, SEME-ALABATASUNA AURKARATZEKO DEKLARAZIOKO JUDIZIO BEREZIKO DEMANDA jartzen dutDEMANDATUAREN IZEN-ABIZENAK jaunaren/andrearen kontra (bizilekua:HERRIA,HELBIDEA). Horretarako, egitate eta zuzenbideko oinarri hauetan funtsatzen naiz.\nLEHENENGOA.-DATA(e)anSEME-ALABAREN IZEN-ABIZENAK jauna/andrea demandatuaren seme/alaba bezala inskribatu zen Erregistro Zibilean.\nBOSGARRENA.- Legitimazioa. Legitimazio aktiboa nire ahalorde-emaileari dagokio, bera baita seme-alabatasuna aurkaratzen duena. Legitimazio pasiboa berriz,DEMANDATUAREN IZEN-ABIZENAK(e)k dauka, bera baita Erregistro zibilean demandatzailearenHAUTATU bezala ageri dena, eta Fiskalak, PZLko 749.1 artikuluan ezarritakoarekin bat etorriz.\nZORTZIGARRENA.- Kostuak. Kostuak alderdi demandatuari ezarri behar zaizkio, Prozedura Zibileko Legeko 394. artikuluari jarraikiz.\nEPAITEGIARI ESKATZEN DIOT: eman ditzala aurkeztutzat demanda hau, agiriak eta kopiak, eta onar ditzala. Har nazala pertsonatutzat eta alderditzat daukadan ordezkaritzan, eta har dezala aurkeztutzatHAUTATU aurkaratzeko judizio bereziko demandaDEMANDATUAREN IZEN-ABIZENAK jaunaren/andrearen aurka. Egoki diren legezko izapideak egin ondoren, eman dezala epaia, honako hau erabakiz:\na.- Deklaratzea alderdi demandatua ez delaSEME-ALABAREN IZEN-ABIZENAK jaunaren/andrearenHAUTATU naturala.


Asmoz eta jakitez | Eleka | KAZETA\nErik ETXART|2016/12/15 16:50 Eguneratua:\nTeknologia berriek hartu oldar eroarengatik, kontsumokeria ezin kontrolatuarengatik, klima aldaketarengatik, beti nonbait berpizten den gerlarengatik eta gaineratekoengatik, gero eta gehiago gara kezkaturik... egoeraren zuzentzeko aterabiderik atzemanen ote den ala humanitateaz osoki etsi behar ote den.\nOro har gure burua ezkertiartzat dugunek pentsatu izan dugu elkartasunak, askatasunak, zuzentasunak eta berdintasunak izan behar dutela gure balio nagusiak, hori izan dugu asmo politiko nagusi. Baina susmoa dut balio horiek bakarrik ez ditugula aski eta ahantzi dugula zientziek (alor guzietakoek) eta tenika berriek ikaragarriko aitzinamendua ekarri digutela historian zehar. Argiago errateko: aitzinamendu materialarena bakarrik ez, baizik eta aitzinamendu sozial, politiko, filosofiko gehienen iturria gizon-emazteek garatu dituzten jakitateetan datzala edo horien ondorio bederen direla.\nOrain berriz iruditzen zait, batzuetan jakitateak eta zientziak bekatu guzien sorburu gisa ikusten hasi garela. Eta iragana beti ederrrago ikusten dugula, beti idealago oraina baino. Eta nola ez gogora juduen Jainkoak Adam eta Eba ere paradisutik kanporatu zituela jakitatearen sagarra janik, eta katolikoek jarraiki zutela bide beretik Galileo kondenatuz eta halako beste zenbat ?...\nGehiago jakiteak beldurra sor dezake, gure segurtamenak arrailtzen dituelako, gure ohiturak inarrosten. Eta arriskua ere sortzen du kaltea eta mina areagotzen lagun dezakeelako. Baina jakintza beti izanen da jakintza eza baino hobea, humanitatean sinesten badugu. Eta gogoeta harago eramateko hona aspaldiko goiburua: txikiak handia benzi leidi (garai lezake), asmoz eta jakitez.


AlbisteakIker - 2020-03-12 0\nHugori laguntzeko kanpaina zabalik\n"Espero dut Arrasaten orain hasitako tapoi kanpaina honekin, bai Hugo bai Nacho eta bai gaixotasun hau dutenendako, laister botika bat lortzea jasoko dugun diruarekin. Eskerrik asko Arrasatear danoi zuen laguntzagatik".\nOnline ikuskizunak Arrasateko bibliotekan\nArrasateko bibliotekan martxan dago “udaberriko ostegunERO” zikloa. Astero jarduerak eskaintzen dituzte online, haur zein helduentzat. Maiatzak 21ean ikuskizun hauek izango dira:\nJAIAKMondraberri - 2020-06-22 0\nEzohiko jaiei, ezohiko hondar aletxoa jarri nahi izan diegu [Txikitxu-Arrostaitz]\nBideoa eta testua: Txikitxu-Arrostaitz dantza taldea. Ezohiko jaiei, ezohiko hondar aletxoa jarri nahi izan diegu San Juan zortzikoa herriko...\nKoronabirusa ekidin eta bere hedapena saihesteko neurri berri ugari hartu ditu Arrasateko Udalak\nKoronabirusa (Covid-19) ekidin eta bere hedapena saihesteko neurri berri ugari hartu ditu Arrasateko Udalak egoeraren eboluzioa kontuan izanda.\nAlbisteakIker - 2020-01-20 0\n‘Gazteak eta drogak’ tailerra Gaztegunean\nGehienez 20 pertsona parte hartu dezakete eta izen ematea 23an itxiko da


topic_facet:"Mekanizazioa (Heziketa Zikloa). Erdi maila" topic_facet:"Elektrizitatea eta automatismo elektrikoak (Modulua)" topic_facet:"Fabrikazio Mekanikoa (Lanbide Arloa)" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Mekatronika Industriala (Heziketa Zikloa). Goi maila" topic_facet:"Elektrizitatea eta Elektronika (Lanbide Arloa)" author_facet:"Urresti, Igor" genre_facet:"Curriculumeko baliabideak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Elektrizitatea eta automatismo elektrikoak (Modulua) Proposatutako gaia: Fabrikazio Mekanikoa (Lanbide Arloa) Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Mekatronika Industriala (Heziketa Zikloa). Goi maila Proposatutako gaia: Elektrizitatea eta Elektronika (Lanbide Arloa) Egilea: Urresti, Igor Generoa / Forma: Curriculumeko baliabideak\n1 Automatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) Elektrizitatea eta automatismo elektrikoak (Modulua) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Emmanuel Macron izan da bi Estatuak Batasunean sartzearen aurkari nagusia. Argazkia: El Orden Mundial.\nBideokonferentzia bidez egin behar izan dute bi herrialdeei onarpena eman dien batzarrak, koronabirusaren krisia dela eta. Kroaziako gai europarretako ministro Andreja Metelko Zgombic izan da Batasuneko 27 herrialdeek izandako batzarreko burua. “Albiste ona, albiste historikoa bi herrialde horientzat”, deskribatu du aurreakordioa ministroak.\nBi herrialdeetako bozeramaileak ere pozik agertu dira, urtetako negoziazioak fruituak eman dituela adieraziz. Edi Rama Albaniako lehen ministroa pozik agertu da: “Albiste ona da, guk eragin ez diogun atzerapena izan badu ere”, zuzendu dio kritika beren parte-hartzea blokeatzen ibili diren estatuei.\nIpar Mazedoniako lehen ministro Olives Spasovskik “harro eguteko eguna” dela adierazi du. “Herrialde honentzako, Europarentzako eta mundu osoarentzako oso momentu zail batean asko esperotako berri polit hau jaso dugu Bruselatik. Garaipen hau 15 urtetako itxaronaldiaren ostetik dator. Bidea zabalik dugu eta norabide bakarra aurrerantza da”.\nEuropar Batasunean sartzeko baldintzak gogortzea zen Frantziak Albania eta Ipar Mazedoniari betoa altxatzeko baldintza. Eta horrela egin du Bruselak, izan ere, behin negoziazioak hasita, prozesuak martxa galdu duela uste badute dena bertan behera uzteko aukera ematen baitute neurri berriek. Baita negoziazioa jada itxita badago ere.\nHorrez gain, bi kide hautagai berriek Europar Batasuneko balioekiko “errespetua” erakutsi beharko dute, bai eta erreforma sakonak ezarri ere. Zuzenbideko estatuak direla ziurtarazi, merkatu-ekonomia ezarri eta Batasuneko kanpo-politikari lotu, besteak beste.\n2013an sartu zen herrialde berri bat Europar Batasunean azkeneko aldiz: Kroazia. Europar Batasunaren parte den Balkanetako herrialde bakarra da, baina ez gainontzekoek horrela nahi izan ez dutelako. Montenegro eta Serbia sartzeko zain daude 2013 eta 2014tik hurrenez hurren.\nAre luzeagoak izan dira Ipar Mazedonia zein Albaniaren itxaronaldiak. Izan ere, 2005etik da Europar Batasunean sartzeko proposatutako Estatuetako bat Ipar Mazedonia. Tartean izan dira erreformak, horien artean Estatuaren izena aldatzea: Mazedonia izena zuen errepublika Ipar Mazedonia da orain, Greziarekin izandako istiluak tarteko.\nAlbaniak 2009an aurkeztu zuen bere burua EBn sartzeko. Batasunak herrialdea hautagai bezala hartzeko, hainbat erreforma egin behar izan zituen justizia alorrean, eta delinkuentzia eta ustelkeriaren aurkako borroka indartu behar izan zituen, besteak beste.\nKanal hauetan artxibatua: Europar Batasuna | Frantzia | Albania | Herbehereak | Mazedonia


Legezko abisua – Baztango Udala\nIdentitatea: Baztango Udala\nHelbidea: Foruen Plaza | 31700 Elizondo (NAFARROA)\nDatuen Babesaren Ordezkaria: baztan@baztan.eus\nPosta elektronikoa: baztan@baztan.eus\nBaztango Udala bere webgunean agertzen den informazioaren egokieran arreta handia jartzen du, hau zehatza izan eta periodikoki eguneratua egon dadin, horretarako hutsak lehenbailehen zuzenduz. Hala ere, Baztango Udala ezin du hau zeharo bermatu.\nBaztango Udala ez da hirugarren bat dela eta sortutako interferentzi, omisio, etenaldi, virus informatiko, apurketa telefoniko edo sistema elektronikoaren funtzionamenduaren deskonexioen, berandutzeen edota defizientzen arduradun.\nBaztango Udala ez du egiazkotasuna bermatzen, eta ez du bere gain hartzen Web Gune honetan hirugarrenek emandako edukietan izandako akatsek sor ditzaketen ondorioen erantzukizunik.\nBestalde, ez da webgune honetan hirugarrenek ipindutako informazioen akatsek eragindako ondorioen arduradun izango, ezta ere webguneko link-en bidez agertutako eduki, produktu edo zerbitzuena. Lotura hauek ez dute Baztango Udala eta webgune horietako titularen arteko erlazioa erakusten. Beraz, Udalak unilateralki eduki hauek ezabatzeko eskubidea izango du.\nBaztango Udala tez da hirugarrenek diska gogorrean ipin ditzaketen 'cookie'-etaz arduratuko, ezta webgunean ager daitezkeen akats tipografiko edota zehaztasun ezaz.\nWebgune honen diseinua eta haren itur-kode, logo eta markak Baztango Udala menpe daude, kasua hori ez bada, titularitate ezberdinari erreferentzia egingo zaio. Gainera, jabetza intelektual eta industrialaren eskubideez babestuta daude. Beraz, hauen erabilpena, erreprodukzioa, banaketa, komunikazio publikoa, transformaketa edota berdintsua den edozein jarduera debekatuta dago, Udalaren baimenik ez badago.\nBaztango Udala eskaintzen dituen segurtasun neurriak RGPDko 32. artikuluak eskatzen dituenak dira. Horrela, teknikaren egoera, aplikazioaren kosteak eta arriskuen probabilitatea kontuan hartuta, Atarrabiako Udalak neurri egokiak ditu.\nBaztango Udala honako neurriak ditu:\n-en Pribatutasuneko abisua kontsulta daiteke. http://www.baztan.eus/pribatutasun-abisua/\nCookie-i buruzko informazioa honako estekan kontsulta daiteke. http://www.baztan.eus/general/cookieei-buruzko-politika/


Portèth de Garona - Wikipedia, entziklopedia askea.\nTolosa Okzitania, Cugnaux, Lacroix-Falgarde, Pinsaguel, Roques, Vieille-Toulouse, Vigoulet-Auzil eta Villeneuve-Tolosane\n9.791 (2018ko urtarrilaren 1a)\n5.055 (%51.6) 4.666 (%47.7)\nPortet-sur-Garonne (frantsesez eta ofizialki: Portet-sur-Garonne) Okzitaniako udalerri bat da. Administratiboki Frantziako Garona Garaia departamenduan dago, Okzitania eskualdean. 2013an 9781 biztanle zituen.\n2007an Portet-sur-Garonne udalerrian erroldatutako biztanleak 9.781 ziren. Familiak 3.695 ziren, horien artean 871 pertsona bakarrekoak ziren (376 bakarrik bizi ziren gizonak eta 495 bakarrik bizi ziren emakumeak), 1.084 seme-alabarik gabeko familiak ziren, 1.320 seme-alabak dituzten bikoteak ziren eta 420 seme-alabak dituzten guraso-bakarreko familiak ziren.\n2007an 4.004 etxebizitza zeuden, 3.802 familiaren etxebizitza nagusia ziren, 27 bigarren erresidentzia ziren eta 175 hutsik zeuden. 3.278 etxeak ziren eta 657 apartamentuak ziren. 3.802 etxebizitza nagusietatik 2.099 bere jabearen bizilekua ziren, 1.584 alokairuan okupaturik zeuden eta 119 doan lagata zeuden; 31 etxek gela bat zuten, 278 etxek bi zituzten, 678 etxek hiru zituzten, 1.346 etxek lau zituzten eta 1.468 etxek bost zituzten. 3.260 etxek euren parking plaza propioa zuten azpian. 1.674 etxetan ibilgailu bat zegoen eta 1.744 etxetan bat baino gehiago zituzten.\nPortet-sur-Garonne udalerriko biztanleria-piramidea 2009an .\n2007an lan egiteko adina zuten pertsonak 6.320 ziren, horien artean 4.537 aktiboak ziren eta 1.783 inaktiboak ziren. 4.537 pertsona aktiboetatik 3.920 lanean zeuden (2.120 gizon eta 1.800 emakume) eta 617 langabezian zeuden (285 gizon eta 332 emakume). 1.783 pertsona inaktiboetatik 485 erretiraturik zeuden, 597 ikasten zeuden eta 701 "bestelako inaktibo" gisa sailkaturik zeuden.\n2009an Portet-sur-Garonne udalerrian 3.735 unitate fiskal zeuden, 9.257 pertsonek osaturik. Pertsona bakoitzeko diru-sarrera fiskalaren mediana urteko 18.623 euro zen.\n2007an zeuden 1.007 komertzioetatik, 16 erauzte enpresak ziren, 8 janari enpresak ziren, 10 material elektrikoaren fabrikazioko enpresak ziren, 2 garraiorako elementuen fabrikazioko enpresak ziren, 56 bestelako produktu industrialen fabrikazioko enpresak ziren, 130 eraikuntza enpresak ziren, 384 ibilgailuen saltze eta konpontze enpresak ziren, 43 garraio enpresak ziren, 33 ostalaritza eta jatetxe enpresak ziren, 24 informazio eta komunikazio enpresak ziren, 39 finantziazio enpresak ziren, 50 higiezinen enpresak ziren, 99 zerbitzu enpresak ziren, 75 administrazio publikoko enpresak ziren eta 38 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 205 zerbitzu publikoetatik, 1 lan bilaketa bulegoa zen, 1 jendarmeria, 2 posta bulegoak, 8 banku bulegoak, 2 funerariak, 33 ibilgailuen konpontzeko eta nekazaritza tresnetako lantokiak, 2 ibilgailuen ikuskaritza teknikoko lekuak, 2 autoeskolak, 24 igeltseroak, 15 margolariak, 15 zurginak, 16 iturginak, 15 argiketariak, 14 eraikuntza enpresak, 10 ile apaindegiak, 2 albaitariak, 23 jatetxeak, 13 higiezinen agentziak, 3 tintoreriak eta 4 apaindegiak.\n2009an zeuden 194 establezimendu komertzialetatik, 1 hipermerkatu zen, 1 supermerkatua zen, 5 brikolaje denda handika, 2 120 m2 baino gutxiagoko dendak, 6 okindegiak, 3 harategiak, 4 liburu dendak, 59 arropa dendak, 10 etxerako tresna dendak, 8 zapata-dendak, 3 elektrotresna dendak, 52 altzari dendak, 12 kirol-dendak, 4 lur eta paretak apaintzeko dendak, 4 drogeria, 7 lurrin-dendak, 9 bitxi-dendak eta 4 lore-dendak ziren.\n2000. urtean Portet-sur-Garonne udalerrian 5 nekazaritza-ustiategi zeuden.\n2009an 4 haur-eskola eta 3 lehen-hezkuntzako eskola zegoen. Portet-sur-Garonne udalerrian Bigarren Hezkuntzako ikastetxe bat zegoen 507 ikaslekin.\nPortet-sur-Garonne udalerrian 2 goi-mailako hezkuntza ez-unibertsitarioko zentroak zeuden, horietatik1 formakuntza teknikoko zentroa eta 1 bestelako formakuntzazentroa.\nLacroix-Falgarde (2,2 km)\nRoques (2,9 km)\nPechbusque (4,2 km)\nGoyrans (5,0 km)\nPins-Justaret (5,2 km)\nVieille-Toulouse (5,4 km)\nCugnaux (5,4 km)\nMervilla (5,6 km)\nAureville (5,8 km)\nBNF: 15255428x (data)\nOrriaren azken aldaketa: 27 abendua 2021, 13:21.


Espainiako Kongresuak astearte honetan bozkatu du EH Bilduk pentsioak igotzeko egindako proposamena. Ez du aurrera egin, Espainiako Gobernua osatzen duten bi alderdiek eta EAJk abstentziora jo ondoren. Koalizio subiranistak salatu du jeltzaleek oztopatu egin dutela PSOErekin eta UPrekin itxita zegoen akordioa proposamenaren zuzenketa transakzional bat onartzeko.\nAitor Esteban diputatu jeltzalea Espainiako Kongresuan.\nEAJk eta EH Bilduk Kongresuan dituzten talde parlamentarioek gaitzespen eta kritika ugari egin dizkiote elkarri astearte honetan, koalizio soberanistak gutxieneko pentsioen igoeraren alde aurkeztutako ekimen baten aurrean jeltzaleek hartu duten jarrera dela eta.\nEH Bilduk pentsioei buruzko legez besteko proposamena eraman du Espainiako Kongresuaren osoko bilkurara, eta bozketak atzera bota du. Aldeko 24 boto baino ez ditu izan, horien artean ERCrenak eta EH Bildurenak. 167 abstentziorekin eta kontra agertu diren PP, Vox eta Cs-en botoekin proposamenak ez du aurrera egin.\nAbstentzioa da PSOEk, Unidas Podemosek eta EAJk aukeratu duten aukera, zuzenketa transakzional bat adostu nahian arratsalde osoan negoziatu ostean. EH Bilduren arabera, akordioa lortua zegoen Espainiako Gobernua osatzen duten bi alderdien eta koalizio soberanistaren artean, baina EAJk ez du zuzenketa transakzional horren inguruko bozketa egiten utzi. "EAJren ezezko ulertezina" deitoratu du EH Bilduk. Jarrera hori "pentsiodunen eskubideak zabaltzearen" aurkakoa dela ere gaineratu du.\nEH Bilduren bertsioari jarraiki, bertan behera geratu den zuzenketak planteatzen zuen gutxieneko pentsioak eta kotizazio gabeko pentsioak igotzea Europako Gutun Sozialaren irizpideen arabera. Era berean, "Gizarte Segurantzaren erregimen ekonomikoa euskal erakundeei transferitzeko" Espainiako Gobernuaren "konpromisoa" ezartzen zuen, baina EAJk "interes alderdikoiei" eman die lehentasuna koalizioaren arabera.\nAitor Esteban Espainiako Kongresuko jeltzaleen bozeramaileak azpimarratu du apirilaren 5ean egingo diren EAEko hauteskundeei begira egindako mugimendua dela EH Bildurena. Bere ustez, koalizioak "elektoralismoa" egin du astearte honetako proposamenarekin, "pentsio sistemaren iraunkortasuna eta pentsiodunak bezain gai delikatuarekin".\nEAJko bozeramailearentzat, EH Bilduk auzitan eta "arriskuan" jarri du Gizarte Segurantzaren erregimen ekonomikoaren transferentzia. Kongresuko osoko bilkuran egindako eztabaidan gaineratu duenez, soberanistek baldar jokatu dute, dagoeneko Gernikako Estatutuan jasotako printzipioetako bat defendatu duelako: "Estatutuan dagoen eskubide bat ez da ganbera honetan bozkatzen", esan du Estebanek, transferentzia hori Estatuko eta EAEko administrazioen arteko elkarrizketan bideratuta dagoela gogoratu aurretik.\nKanal hauetan artxibatua: Pentsioak | EAJ | EH Bildu | Espainiako Parlamentua